Hotu maw mipi an thupi deuh - Hre Mang\nWELCOME TO MY PAGE > Leadership (Hruaitu) > \nHotu maw mipi an thupi deuh\nHotu maw thupisawn mipi? #2.\n(Lalzuimaw in run ngan bet aw a ti vekin ti-ti zawm hrih sehla)\n(Riahsiatza pakhat asimi cu mibur cangvaihnak hi theihnak men in kaihthawh theih asilo, mimal le mipi thinlungput le phurnak in a sisawn.Curuangah cafang thawn milai tongkam hmangin ngan mi pawl cu hmanrua tampi lakah thil fate pakhat men asi).\nLaimi (falam misa) pawlin a burin cak zetin hnatuan thei dingin hotu timi theihdan (leadership concept) thleng tul mi a um. Cumi an thleng thei lai hlan lo an cak hrih lo ding.\n(Hotu ‘leadership’ thu sim ruangah ‘Tisartam tileuh zirh’ vekah in rak ruat sak siang hram hlah uhla, himi casiar tu lakah ‘saya pa’ tiah ka kawh dingmi nan um ding ti khal thei cingin ti-ti vekin ngan mi asi).\nAtufang dinhmunah Laimi pawlin hotu timi theihdan (leadership concept) thleng tulmi pawl cu ziang pawl an si, timi zoh thlang hnik uhsi. Leadership concept thleng tul titikah hotu pawl lawng si loin mimal pakhat cio thinlungput thleng tulmi telin sim duhmi sawn asi. Zo vek milai in ziangtin ziangtikah ziangvek hrangah hotu an tuan ding, mipi lak ihsin mimal pakhat cio in ziangvek tiang hotu hnen ihsin ruahsannak (expectation) nei ding an si ih ziangvek tiang tuanvo, tuhlut awknak le mawhphurhnak an nei timi pawl hi thuthlangpi ah hmangin thu ruat khawm hnik uhsi.\nHotu theihdan: Leadership concept\nMirang san lai khuahlan lal, mi uk san ihsin kawlram ralkap uknak hnuaiah kan milesa pawlin “hotu” cu ziang asi timi kan theihdan hi thleng a tul. Khhuahlan lal san lai ahcun hotu cu mi-uk tu, mi parah thuneitu, tih ding, a thu el lo ding, thleng lo ding, a sim mi pohpoh tuah ding, mipi ukbet tu, (dictator) tiah theih asi. Cuvek thotho in ralkap san khalah hotu cu a danglam cuanglo. Curuangah, mi tampi in hotu huatnak lungput (negative attitude/mental deposition) an nei ta. Pahnihnakah, hotu tuan tikah hotu hnatuan cu ziang asi timi theihdan khal santhar thawn a mil aw nawn lo. Santhar san ahcun hotu in mipi parah thuneihnak a neilo, mipi in hotu parah thuneihnak a nei ih mipi duhmi le tumtahmi tuan dingin tikcu bitiam nei in tuanvo, le hnatuan theinak hrangah a tulmi thuneihnak pek mi, mipi siahhlawh sawn asi. A biktakin atuvek can khirhkhan lai fangah Lami pawl hotu thu ah kan buai tuk mi hi a pawi sinsin. Cutin, mi senpi in “hotu” cu tikcu le can bikhiah nei in mi senpi duhmi le tumtah mi tuan dingin tuanvo pek mi asi ruangah cumi tuansuak thei dingin zovek milai khal a tling a thlak le a pe aw thei tutu kha mipi in hawl thiam a thupi. Khuahlan san le ralkap uknak san ahcun hotu hawl (hril) tikah mimal pakhat cio in mimal pehtlaih awknak, sungkhat le hrinhram sinak, rualpi tha sinak, mai lamtang sinak, tvp an zoh in an hril aw theu. Cutin hotu cu alotheihlo in hrial theih lomi kumpi le mipi aiawh in rorel le hnatuan tu ding lawngah hotu cu hril an rak si theu. A tuvek can khirhkhan thuanthu tuahtha dingin cuvek khawruahnak pawl cu tlansan tahratin mipi duhmi le tulmi cu zoin a tuan thei ding timi sawn kha zoh thiam a tul. Santhar mi ti aw pawl lak khalah hotu hril tikah “ziang kan tuah duh ih ziangvek milai, thiamnak, neihnak, pek awknak kan tul” timi hnakin mai upat mi le naivai bik kha hril kan cing ringring lai. A tha lo zetmi pakhat cu “hotu” cu tuanvo pekmi mipi siahhlawh si sawn loin upat awknak le cawimawi awknak tohkham pakhat vekin mi tampi in an hmuh tikah hotu thu ah buainak a suak tam sinsin. Nauhak tohkhawm cuh aw aw bangin tuansuak mi hnakin tohkham ah zo a to ding tiah an buai theu. Ke karkhat hmailam pen ding kan si ahcun cucu tlansan thei a tul.\nCun, a huap kauhlam thu zoh hrih sehla. Hlan ahcun lai khawte Falam ah thil a cang mi pawl cu leithlun hmundang thawn hnai hnawk aw lo ten um a theih. Leitlun khawmual ah Cold War an rak do aw rero laiah Falam ahcun dawrhlun zuri sual aw thu ti lo zianghman thubuai a um lo, leitlun buainak in in cawkbuai lo. Asinan New York ih World Trade Tower siat mi in Falam khawsung mi pawl tiang a pehpar thei nak a um ruangah hotu thu thawn peh aw in ziangtluk tiang kan thuruahnak in a huap timi ruat tel a tul.\nZozo khalin mai unau, mai kawhhran upa, mai hrin, mai rualpitha, mai sungkhat le duhdawtmi cu hotu lubik tuan sehla kan duhsak cio. Cucu milai mizia dan asi ih a sual mi asilo. Asinan santhar mlilai pawlin senpi hmasawnnak taktak kan duh ih kan hawl asile santhar thuanthu hi a kilikip ihsin cuan in kan tuah duhmi in ziangvek tiang a huap ding, kan tuah duh mi in ziangvek cintiang a huap a tul, cumi huap thei dingin ziangvek thiamnak theihnak le thiltitheinak pek awknak pawl kan tul timi zoh tiam ringring a thupi. A tufang kawlram thuanthu kan zoh asile kannih Laimi lakah kawlram pum huap le international huap in kan ram le mipi aiawh in a ding suak thei ding milai kan nei maw? Thuanthu in kan miphun, mipi hnenah in phut mi hin ziangtiang a huap timi kan thei fiang asile cumi dinhmunah dingin kan miphun thuanthu tuahtha dingin mifel, mitha, mitling, kanmah lakah minung kan neih lozia kan thei aw dingih mah le mah lakah rem awk lonak le iksik awknak pawl cu a hlo vivo ding. Kawl le vai pawl kha kan miphun thuanthu ngan dingin tuanvo kan pek rero hnakin kanmah laimi misa lak ihsin tlin lo cingte khalin kan thuanthu kanmah in kan ngan ding cu kan duhsawn cio ding a zum um. Kawlpawl in “Laimi tlawngta pawl tlawng nan kai tikah kawrrang le hnihring nan kaih ding” tiah in sim hnakin kanmah laimi le kan upa le pawlin kan tlawngta pawlin ziangvek thuam an hruh le a mawi bik ding timi thu an rel ding kan duh sawn cio ding ka zum. Kanmah lakah ziangrin le kawhhran, zo tei sungkua, zovek milai in hlawknak le hminthatnak a ngah timi hnakin kan miphun hin leitlun hmuntin ah tohkham nei ve in kan miphun duhmi le tumtah mi le lungawizawng cu leitlun miphun tintian lakah thuanthu ah ngan tlak dingin dinpi le ausuah ve thei ding hi kan zate thinlungah ruat cio si sisehla thu te-nau ah huat awknak le buai rero ding a um lo ding. Cutin mi pakhat, hotu pakhat lawngin kan miphun in a tulmi kiltin a huap thluh thei lo vekin mi tampi kan tulih thiamnak, fimnak, pek awknak aphunphun kan tul asi ti a fiang fawn.\nCuruangah hotu cu tikcu can bikhiah le huapmi bul nei in mipi siatnak tuah (thei) tu do in, mipi duhmi le tulmi tumtah mi tuansuak dingin tuanvo le a tulmi thuneihnak pek mi asi ti hi zapi thinlungah tuhlut awk thei a thupi. Hotu tohkham cu cawimawinak, upatnak tohkham si loin mipi siahhlawh tonak sawn asi.\nZianghrangah: Sunmang (vision/reason)\nVoi tampi cu thu mumal lo, man nei tlak lo thu hrangah, a thupi bik sawn kan hloh can a um theu. Mibur in cangvaihnak neih tikah ziangsi kan tumtahtawp, a thupibik, kan miphun cangvaihnak in a hmuisel timi fiangzet in hotu pawlin tlangtar neih a thupi. Khuahlan thinlungput nei in mipi cu hotu in a duhduh nakah a hruai ding ti siloin mipi zapi duhtlang mi le lunrualtlang mi tlang thilthum cu ziang asi ti mi senpi in fiang kelkel in an theih a tul. A pehtlai tu mimal pakhat cio in an nitin nunah le an tuanvo cio an tuan tik khalah mibur khawm in ziangvek thutawp tumtah mi kan nei timi fiang kelkel in theih thei a thupi. Mimal pakhat cio in “damsan” kan neih vekin miphun pakhat in ‘damsan’ kan nei ve ih mimal pakhat damsan hrangah hna kan tuan rualrualin mai miphun damsan khal tlansan lo a tul. Cutin mimal pakhat cio in thuanthu in an liangparah a retmi miphun sinak tuanvo an neih mi an tuan vialvo cio lawngah miphun pakhat cu a kutke famkim ten a thang thei ve ding. Thlaraulam tongkam kan hmang asile kan zaten kan miphun Pathian hmin sunlawinak hrangah kan mipi in daite le lungawi siamso ten a tulmi hmanrua tha le dinhmun tha nei in Pathian an biak theinak ding hrangah kan zuam cio a tul.\nA tufang kan laimi thuanthu in a fehpi rero mi miphun thuanthu ah kannih Laimi pawlin a burin ziangvek tuanvo kan nei ih ziang kan tuah thei ding timi sawn hi thupi saw ah ret ringring thei a thupi. Milai phurnak (emotional) ruangah cangvai men mi si loin nitin kan tonmi hin hmailam hrangah thiltha thalo a hring suak thei ruangah thiltha lo cu do in thuanthu cu mi senpi lungawi zawng in a feh theinak dingin tanrual a tul.Senpi vangtlang thu thawn peh aw mi thu pohpoh ahcun zozo khalin mai mimal duhdan tanta in, mi senpi hrangah a thupi bik sawn ruat a thupi. Ziangman man neilo atthlak thu el awknak le huat awknak pawl ruangah ram le miphun hrangah tui ni ah thiltha a hlawm in kan tuah thei mi pawl pelhsawlh phah lo ding a thupi.\nAsile, a tufangah ziangvek sunmang kan hmuh thei mi a um? Politics lam thu tampi sim lo sehla. Ramsung ramlengah kan milesa kan thekdarh vivo tikah Chin state lenglamah a suakmi pawlin helebawilaw ti ah ramsung kan khua kan ram hrangah hna kan tuan lo asile kan ram cu ziang a bang ding? Mifim deuhdeuh le neinung deuhdeuh in lairam an suahsan vivo asile tuihnu kum 10, 20 ahcun falam cu ziang a bang ding? Ramdang a thleng mi pawl, mai khua le ram thei nawn loin mahte a cukpalak in an um theh asile ziang kan bang ding? Asile, kan milesa pawl fim ciamco in thangso theh hai sehla lairam ah zo hman um duh nawn loin an talnsan theh asile, pengdang unau pawl, asilole miphun dang in kan ram an luah theh ding maw?\nRamsung ram lengah kawlram uknak thuanthu lam zoh asile kan (Laimi) misa pawlin kawlram pum le Chin mi zapi huapin thuanthu ah kutthlak ve mi kan nei ding maw? Kawl pawl le midang kutcang zoh in maw kan to cuahco ding? Kawlram le Chin miphun thuanthu ngan tikah kan milesa tuan vemi a tel ve ding maw? Kan mipi duhmi le kan miphun thatnak ding hrangah zotalin mipi duhmi a ausuahpi ve tu an um maw? Asile kan ram le miphun thuanthu cu midang in in ngansak dingin kan ring theh men maw si? Kawlram ah democracy uk awknak thleng sehla kan peng kan ram kan miphun in mipi duhzwng in thuanthu a feh theinak dingin ziangtal timtuah mi kan nei ve maw? Kan miphun thuanthu cu kanmah in kan ngan lo asile zo in a ngan ding? Kan pupa pawlin calai an rak neih lo ruangah thuanthu zir ding hman ca nei loin kan um. A umsun hman zir thei lo dingin cozah in in kham theh. Santhar sanah cathiam tampi kan nei nan zo in kan ram le miphun thatnak ding hrangah a tuan ding? Mi zokhalin mai insang cio lawng ruatin ramdang le hmundangah an nung cio asile kan ram kan miphun cu zo kutah a thleng ding? Kawlpawl in maw kanmah laimi unau pawl lala in kawlram sungah siseh international ah siseh kan peng kan ram kan miphun taw in hlipsak rero tikah zo in a khuhsak ding? Hi pawl hi hotu le politician pawl lawng si loin mi pitling zapi, sumdawng, kawhhran hruaitu, pastor, le puithiam pawl khalin ruat hrimhrim ding mi asi.\nCuruangah zovek mibur le pawlkom khalin ziang kan tuah tikah kan tuah mi kan ram le miphun hrangah ziangvek rahtha rahtha lo a rah ding? Kan tuah mi hnakin a thasawn tuah thei mi kan nei maw? Thiltha tiah kan ruah mi hin thiltha sawn kham tu tla asi pang maw? Miphun pitling si thei dingin, tuah lo theih loin kan ram le miphun thuanthu in mimal pakhat cio parah in phut mi ziang a um? Ziang kan tuah tik khalah kan ram le miphun cawimawi tu le senpi vangtlang lunghmui zawng lamzin sial tu dingin ruat cio le tuan cio asile thu fate le mimal hmuhthiam awk lonak pawl le mimal harsatnak pawl cu tanta in ram le miphun thuanthu tuahtha dingah mipi lungrual ten feh tlang theih asi dng.\nThufim in “if there is no vision, the people perished” ati vekin laimi zokhalin kan miphun thuanthu in zianglam hawi in in fehpi ih nitin ten mimal pakhat cio in tuanvo kan neih mi cio kan tuan cio lo asile kan miphun cu a tumsuk vivo dingih miphun dang riantu ah kan telefa pawl cu a rung cangta ding asi ti cu zohman el theih asilo. Mifim le hotu pahnih khat men in miphun thuanthu tuahthat le tidanglam theih asilo. Ram milesa zapi ten tuanrual le kutthlak cio a tul. Cutin mibur cangvaihnak tintian ah kan miphun in a tumtah mi cu zoh ringring in hnatuan asile thu tenau ruangah huat awknak le rem awk lonak pawl khal a hlo vivo ding. Ziangah tile miphun malte kan si tikah ram le miphun hrang hmualnei zetin hantuan thei dingin mi senpi tel le tuantlang a tul ringring theu.\nZoin ziang a tuah le a tha bik ding?\nKhuahlan san thinlungput dik lo le tha lo, hrin le hram thuanthua ruangah thleidan awknak hrimhrim tlansan a tul fawn. Nulepa A-B thiam lo fa le khalin laimi zapi hotu a tuan thei. Atlunah kan sim zo vekin thuanthu in kan miphun parah in phut mi pawl hi ziangtluk a kau ih ziangtluk tuanvo a tum asi ti fiangten a thei tu hrang ahcun hrin fatete thleidan awknak, mimal thleidan le huat awknak le duhsak bik neihnak pawl cu a hlo theh ding. Ziangah tile kan zate hmanin nitin te kan thei tawk suah in kan zum ciamco hmanah kan miphun hi kan kiangkap ummi miphun dang dungah kum rei pi kan tlai zo. Tuah ding le tuan ding a tam tuk. Fimnak nei lo fim zirh tul, theihnak tlasam theihnak le thiamnak zirh tul kan tam tuk, thansohnak hrangah lamzin sial tul a tam tuk. Mi farah kan tam tuk. Ei le in hawl thiam lo kan tam tuk. Nitin mai can hmang ral men kan tam tuk lai. Curuangah cu pawl cu fiang kelkel in a hmu tu hrang ahcun hna a tuan thei tutu cu ziangtin kan bawm aw ding, thazang kan pe aw ding timi lawng ruat ding a um. Zoin ziang a tuah timi hnakin zohrangah ziang thiltha kan tuah thei timi a thupi sawn. Zoin cawimawinak a ngah ih zoin upatnak a hmu timi ah buai ding kan si hrih lo. Kan thuanthu in in phutmi kan san milai pawl liangparah a thum aw mi thuanthu-tuanvo cu ni in a tlakpi zik cuahco. Cu lailah ‘anih cu khai hrin, a nih cu cu tei sung, cumi kawhhran, cumi pawl, cui hnam, cumi khua, cumi pa cumi nu cu a tha lo’ tiah kan rel se aw rero lai ding mawsi? Hihi theih ringring a tha, zovek milai khal siseh ziangvek thiltha a tuah khal asile laimi lakah hrin le hram huat awknak thutha lo mino hnenah ci a tuh rero tu, huat awknak tipung rero tu cun a tuahthat mi hnakih tamsawn a tuah siat rero ti a theih awk a tul. Mimal huat awknak le hmuh thiam awk lonak pawl ruangah senpi vangtlang hrangah hnatuan tlang thei lo tu pawl cu hnam dungtawlh ter tu kan si ti mah le mah theih awk a tha.santhar mino pawl cuvek mizia tha lo, tur nei siatsuah tu (social evil) cu kan do tlang theh a tul. Curuangah zo vek milai, zianghrin le hnam, ziang khua le ziangvek nulepa ihsin a thanglian mi khalin laimi hmasawnnak ding le senpi vangtlang auaw dinpitu le mipi tumtah mi hrangah pe aw thei tu pohpoh cu thazang pek awk le bawmbawi awk a tul. Culawng hman siloin mipi hrimhrim in mipi tulmi le duhmi zoin in tuansak thei ding tiah kan hawl hrimrhim a cu zo. Cun cuvek mipi duhmi le tumtah mi tuahsuak thei tu ding hotu tha an suah thei nak ding hrang khalah neih sumsaw le thinlung sengin kan zuam tlang tento a thupi.\nCutin asile zoin ziang a tuah le a tha bik? Mipi tulmi, duhmi, tumtah mi tuansuak thei dingin pek awknak, fimnak thiamnak le phurnak a nei tu in a tuah asile a tha bik.\nMipi in hotu an tul/mamawh maw? Mipi tuanvo lam zoh hlanah mipi in hotu an tulin an thei aw aw maw ti zoh hnik uhsi. Kan sim sual lo ahcun kan laimi (falammi) pawl hin hotu tulin an thei aw lo. Hotu an tul asi ahcun mipi khalin ziangmawcin tuhlut awk ding an neih ve ruangah mimal pakhat cio tuhlut aw dingin kan mipi pawl hin hotu kan tul asi tiah duhnak ngaingai an nei lo tla asi thei. Cucu a dik asi ahcun mi pakahtkhat in a duh lomi thiltha cu ziangtik hmanah a lei dah lo dingih a man khal a pek dah lo ding vekin a neih khal a nei dah lo ding. Cuvekin, mipi in hotu kan tul asi ti an theih awk ih hotu tha nei dingin an thinlung sangka an ong aw lai hlan lo, laimi pawl khalin hotu tha an nei dah lo ding. Mi pakhatkhat in ui te a nei ih uifim maw uitha asi ding ti theih hlanah uite cu a vuak ciamco ahcun a tlanhloh san ding. Cuvekin, Dr. Vom Son in a rak sim dah mi a dik asi ahcun Falam mi pawl cu “hotu nan neih zik le nanmah lala in a ke na phet cingcing” ahcun ziangtik hmanah hotu tha khal an nei dah lo ding, an tesinfa tiang miphun dang riantu ah an cangta ding, tiah ralrinnak thu ah mah le mah cek awk fel tul zetmi asi.\nVoi tampi cu hotu pawl mawhsiatnak tongkam tampi kan thei theu ding. Asile, mipi in ziangvek tuanvo an nei ve? Milai cu caw rual le tuu rual vekin duhnaknak le duhcancan ah hotu in dunglam ihsin funghreu thawn khawr theih kan si lo. Mipi in a hlawm in ziangvek tuah an duh, ziangvek an mamawh, an tulin an thei aw aw, ziangvek cin tiang an pe aw thei, ziangvek cintiang hna an tuan tlang thei tvp parah hngat aw aw in a burih cangvaihnak khal a feh ve ding. Hotu pakhat cio in an telefa cio hnenah alothihlo in miphun pakhat sinak ah a tul mi pawl thu khal simtheih le zirh ding tuanvo an nei asi thu khal sim tel a tha. Mimal pakhat cio tuanvo lawng siloin mibur pawl tuanvo zoh hnik uhsi.\nSumdawng milian pawl: Leitlun ramdang le miphun dang in “Laimi pawl hotu tha nan nei lo ruangah nan hotu hrangah mi pakhat kan lo pe ding” an ti dah lo ding. “Nan hotu kan lo cawm sak ding” khal an ti dah lo ding. Laimi cu mi farah kan si ruangah hotu pawlin anmah le insang mimal hrang an tuan hlei ah mipi lak ihsin sumdawng milian le neinung pawlin ziangtluk tiang kan ram le miphun thuanthu tuah tha dingin hotu tha kan tul ih ziangtluk tiang kan neih sumsaw thawhkhawm in thazang kan pe thei timi tla a thupi ngaingai. Laimi cu kan farah tuk tikah mahte tungding aw aw mi le a thanglian mi kan zoh men asile miphun dang pawl cun hmailam hla pi ah in tlansan ringring ding ti a fiang. Curuangah hmailamah kan miphun in hotu tha kan neih theinak dingin kan mipi lak ihsin neih sumsaw khal sen ngam a tul. Mipi in hotu pakhatkhat, Pathian in in tlak dingih adung kan tlun ding ti lawng zoh loin mipi neih sumsaw le thinlung ruahnak suahkhawm in mifim mifel thatha an suak theinak dingin zuamkhawm a tul. Cun hotu a um cia mi pawlin mipi tulmi le duhmi tuan thei dingin mipi in sumsaw tulmi an thawh ngam ve khal a tul. Milian pawl lawng hman si loin mipi zate’n ram le miphun hruaitu tha nei in ram mipi duhmi tuan suak thei tu ding le thuanthu cu mipi duhdan zawngin her liam ter thei dingin mipi in neih sumsaw le thinlung ruahnak thawh ngam ve a tul.\nBiaknak lam hruaitu pawl: Kan sim rero theu vekin bianak lam hruaitu le pastor pawl khal an thupi ngaingai. Kan ram a that lo ruangah zalen zetin mipi pawlkom din a theih lo tikah biaknak lam hi mipi pawlkom awknak umsun ah acang. Pastor pawl hi mipi hnenah thutha fah thei tu ah an cang. Cutikah mipi tampi cu pastor pawl thu simmi parah an hngat aw zet, leitlun nitin nuntu khawsak dan khalah. Cutikah pulpit par ihsin thusim tu pawl hin ram le miphun thuanthu tuahtha dingin forhfial awknak le thapeknak thu lam si loin ram le miphun thuanthu cu satan le mithalo pawl tuah ding vekin thu an simih mipi an fehpi asile miphun tumsuknak lam khal asii ih Bible in asimmi khal asi fawn lo. Leitlun hmun tampi ahcun biaknak lam hruaitu pawlin an miphun thuanthu kekar nak thu tiangah hmunkau pi khua an luah theu. Cuvekin langhngan zetin politics thuneihnak cuh dingin tel ding tinak si loin kawhhran hruaitu upa le pastor pawl hin ram le miphun thuanthu tuahtha thei tu ding hotu le hmaihruaitu tha kan miphun in a hrin suak theinak dingah thlacamnak le zirhnak in tuanvo tumpi an nei asi.\nLaimi Bible tlawng pawl ah tla, Bible in a sim vekin miphun pakhatkhat in ziangvek milai canpual an nei ih mai miphun thuanthu le nunphung kenkawh zirh le thansohter nak ding hrangah zumtu pawlin ziangvek tuanvo an nei timi tla an zirh cio a thupi ngaingai. Milai, mimal siseh a bur in siseh, mimal le cozah karlak ah siseh ziangvek milai pehtlaih awknak khalah dingnak le diknak a thupi zia pawl, miphun siatsuahtu sualnak pawl cu mipi in do ngam a thupitzia pawl tla tlawngta zate’n zirh le theihter a thupitzia khal zirhtu pawlin an theihhngilh lo a thupi.\nBiaknak pawlkom thenthek awknak ruangah mimal le mibur (pawl) huat awknak a suak mi hi thlarau le tisa, biaknak le miphun thuanthu tuahsiat tu asi. Biaknak le pawlkom thenthek awk ruangah senpi vangtlang hrangah a tulmi hna tuan tlang thei lo khawpin huat awknak a thlen tu cu Pathian asilo ti zapi theih a tha, kan miphun Pathian ih ralpa hnen ihsin a suakmi asi ti zapi theih a tha. Cutikah kan miphun Pathian ih ralpa a rian rero tu pawl cu mi senpi in do ngam a thupi. Biaknak in a tuah thatmi ziangkhal hi miphun thuanthu ceimawi tu asi. Cuvek thothoin ram uktu rorelnak khal hi biaknak lamah mipi pawlin an zumnak zalen zetin an nunpi theinak ding lamzin onsak tu asi a tul ve.\nTlawngta le zirnak nei pawl:\nLeitlun miphun tintian in tlawngta le mino an neih mi pawl hi ram le miphun hrangah thangphawk tu an si ringring theu. Laimi tlawngta le mino pawl, santhar thuanthu in kan miphun tilian bangin a fen rero mi hi kan mipi duhmi le tulmi vekin kan thuanthu tuahtha dingin ziang kan tuah thei, timi ruat thiam loin an um asile an dinhmun an thei aw lo tinak asi. Cun zirnak lam khalah sumpai ngah tam thei biknak lamzin lawng ruat loin ziangtvek zirnak le thiamnak hi kan ram thuanthu in a tul, kan mipi in ziangvek an tul ti khal ruat tel a tha. Laimi cu fimthiamnak nei kan mal tuk tikah ziangvek zirnak khalin man a nei theh ih ziangvek khal hril sual ti cu a um lo nan kan miphun in a tulmi lak ah buuk aw tawn thiam dingin le kan unau dang pawl lakah rual pawl ban dingin zirnak phunphun ah tlanzuam thei dingin forhfial awk tla thilthupi zet asi. Curualrualin, zirnak nei tu pawl fimkhur ding thupi zet a um. Miphun le ram cawisannak lam si loin cazirnak cu mah le mah porh awknak le hngalnak, upa tihzah lonak, mahte hlawknak fangfang lawngah kan hmang asile hlohpihrit asi ding.\nLeitlun hmuntinah a ummi laimi tlawngta le zirsang pawl hin kan miphun hmasawnnak ding hrangah an tuan lo asile kan miphun cun dunglam a tawlh vivo ding ti a fiang. Cathiam hmai sasa le lian hmaisa sa in kan lairam te cu an tlansan vivo. Asinan leitlun ram kiltin ihsin zirsang pawlin mah le thiamnak suah cio in kan ram le miphun hrang an tuan asi ahcun leitlun killi ah then aw cingin kan miphun cu miphung dang pawlin an zohso mi kan si thei thotho asi. Zrinak le thiamnak a san rualrual in khuanu Pathian in kan pianleto nak ram in pekmi kan lairam te hrangah tuanvo ka nei ve asi tiah thinlungruk te thawn nunle tuan cio thei a thupi.\nMimal pakhat cio tuanvo:\nRam le miphun thansohnak ding hrangah mi zapi in tuanvo kan nei. Milian, mifarah, mi aa, mifim, nunau mipa, thiamnak nei , nei lo ti um loin, zapi tuanvo asi. Mipi timi cu mimal ziangmawzat kawm khawm aw mi, mibur khi asivekin mimal pakhat cio in thil malte cio an tuan mi hin senpi hrangah hmual nei zet rah a rah theu. USA lawng hmanah Laimi thawng siar in kan um thlang ding. Lami pakhat in US $ 5 cio hman thlakhat ah thawh sehla lairam hrangah ziangtluk thiltha kan tuah thei ding? Asile, kan mipi in hotu hruaitu kan tul ngaingai asile kan lakah a tuan thei ding mi tla mi pakhat tal kan cawm thei lo maw? Kan hrangah thiltha tuah dingin le kan mipi duhmi ausuahpi tu ding mi pakhat hman cawm kan ngam lo maw? Fangkhat hman thawh loin hotu hnen ihsin kan ram mipi hrangah thiltha in tuahsak ding lawng maw kan hngak ringring ding? Sumpai lawng si loin mimal pakkhat cio in tuan ding tuanvo tampi a um hrih. Hotu tuan mi pahnih khat lawng tuanvo asi lo.\nRamdang hmundangah a ummi, mimal pakhat cio in kan ram kan miphun hin hotu le hruaitu tha nei dingin kan mai tuanvo le thuanthu in kan liangpar cio ah mawhphurhnak in pekmi kan tuah lo asi ahcun zohman mawhsiat nawn hlah uh si. Kan tesinfa pawlin miphun dang an run rian rero khal asile kan thihhnu thlarau sir aw lo dingin thinlung timtuah cia sawn uhsi. Mi zokhalin kan miphun cawisan kan duh maw, kan miphun hminsal in mai hmaikhua kan sial maw timi mah le mah zohfel awk a cu tuk thlang. Hotu tha le hruaitu tha nei dingin kan mimal pakhat cio thinlung sangka a ong aw aw in kan ti thei tawk kan zuam tento cio asi ahcun kan miphun hmin cu cawisan asi dingih mi senpi lungawi in kan tesinfa tiang laimi sinak suang aw in an nung ding.\nHotu le felnak\nLaimi pawl hi hotu parah felnak kan phutsang tuk ruangah tla voi tampi cu duhkim hotu kan neih thei lo nak asi in a lang. Kan duhluar tuk pang asile kanmai tlintawk hotu tla kan hnawng pang tla asi thei. Thuthimnakah, kan duhluar tuk asile laimi lakah Bible sung ih milar bik pawl, Moeses (tualthat), David (Uire le tualthat), Solomon (Nupi nei tamtuk), Abraham (thuphan per), Piter (tahben pa) pawl kha kan hotu an tling lo ding. Sualnak le famkim lonak ahhin cihnih in then sehla, a kumkhua mizia le tuahsual pang (thluksiatnak) ti in. Mi pakhatkhat in mipi pom thei lomi a kumkhua milai (damsung) mizia a nei asi ahcun cucu hotu ah pom asile mipi hnenah a nun in thiltha lo a zirh sinsin ding ruangah thatnak hnakin siatnak a suahpi sawn ding ruangah a tihnung zet. Asinan mi zo khalin tlamtlin lonak le tluksiatnak an ton thei vekin Pathian in a ngaidam zomi thluksiatnak le tuahsual pang mi pawl cu ngaidam le pomsak thei a thupi. Leitlun political leader pawl kan zoh asile American president hminthang bik pawl, Bill Clinton (nupi nei cingin fala nei mualpho) le President Bush (hlanah zuu tama le si rit hmang) tivek tla hi laimi pawl in hruaitu hotu ah kan pawm thei pei maw?\nAsinan, a lotheihlo miphun hruaitu pakhah in a neih hrimhrim ding mi thinlungput cu hihi asi. “Pa’i thinlung” neitu asi a tul. Pa cun duhdawtnak le diknak thawn a fale parah rualrante’n pehtlaihnak a nei. A fale lakah a duhdeuh mi, amah a duhdeuh tu, a hua tu an um hmanah ziangtik lai khalah pa cun a fale zate hnenah dikzetin thu a then ih duhdawtnak in an thatnak ding hrang ruatin ziangkim a tuahsak hai. Kan miphun in zianghnam ziang hrin, mi farah, nunua mipa, ti um loin thleidan nei lo, dingnak le duhdawtnak in kan mipi duhdawtnakin rian thei tu “hnam pa” kan tul. Zapi ten hnampa si theh a theih lo vekin zapi ten sinak bang aw theh neih a tul lo. Zozo khalin mai ti thei tawk le mai tilsepzawng cio ah kan ram le miphun hrang thatnak tuah thei dingin tuanvo kan nei cio asi ti thei in taimak suah cio lawngah kan ram le miphun in rualban thei dingin tlan zuam awknak ah kan tlan thei ve ding asi.\nCutin Lami milai, mibur tin in mai nitin hmakhua cio ah a ummi hmalaknak cio ah dunglam thuanthu tha lo le thinlungput tha lo pawl cu dunglamah tanta tahratin hmailam tlanzuam awknak ah thiltha tuah dingin kan zuam cio asi chun thuanthu in kan liangpar ah kan thummi tuanvo cio tuan in miphun thuanthu cu mipi duhzawng le lunghmuizawng in ngan asi dingih kan tesinfa tiangin Lami miphun si cu nuam ti in an porh aw zet ding, kan miphun Pathian hmin sunlawinak ah.


US Raldonak Vanzam Drone In Taliban Pawl Kap - Chinland Today Media\nApril 4, 2009 4:30 pm·0 comments\nUS Raldo Nak Vanzam Drone In Taliban Pawl Kap\nMizanah US raldo nak vanzam Pilot umlo Drone cun Pakistan leh Afghanistan ramri Pakistan ramsungih North Waziristan District ih Miranshah khuaih Taleban leh Al-Qaida pawlih umnakhmun cu Missile in a kapsal lala ih theihbancin ah minung 13 a hmun ah an thi ih midang ziangmaw zat in hraimhma an tuar. US raldo nak Vanzam in Pakistan ramsung a kah ringring hi Pakistan Cozah cun a sawisel zet theuih Civil mi tampi an thihphah ruangah Civil mipawlin Tapung pawlhi an tanpi phah sawn asi an ti. US cun Pakistan sawisel nakthu ah zianghman a tongsuak dahlo ih tongsuak lo in a kaplut sal totho theu.\nHimi laiah NATO ram ai awhtu pawl tawnkhawm awknakih tellai tu US President Barack Obama cun NATO ralkap pawlin Al-Qaida pawlcu nasa sinsin ih do a duhthu asimih. Obama cun Al-Qaida pawlcu US ramhrang hnakin Europe rampawl hrangah thiltih nungsawnmi an si ruangah Europe ram pawlin Al-Qaida do dingah Afghanistan ah ralkap an kuatbet a tul asi ati. Obama cun Al-Qaida pawlcu US leh Europe rampawl hrang lawngsilo in leitlun ram danghrang khalih mi hnawksak leh mi tihnung an si ruangah NATO ralkap cu a tam theibikih kuatbet an tul asi ati.\nNATO ram ai awhtu pawl tawnkhawm awknak hi Germany leh France kawmaw in an thlengih NATO ram aiawh tupawl cun Al-Qaida donakih Afghanistan ih US in hma a laknak cu NATO ram pawlin kanthlawp asi tithu khal an puang. British Prime Minister Gordon Brown cun tuikum Augush thlaih Afghanistan ram President hrilawk hlanah Ralkap kuatbet a ttul a tithu a sim.


Valentine’s Day – Chin Tech Support\nValentine’s Day ah amah tein Sianghleirun kai lio nungak nu aa that\nValentine’s Day ah sianghleirun a kai liomi Thailand ram nungak nu pakhat cu amah le mah aa that tiah thawng kan theih. A ihnak khan (room) dihlak ah Teih in thli a lut kho lo dingin a benh dih i a khan (room) chung ah cun mei hol in meipung ah mei a kau ta i aa hngilh tikah cun meikhu pawl kha aa dup hna i an nunnak a liam tiah kan theih.\nA tu bantuk in mah le mah i thah danning hi Thailand ram ah mi tampi nih an hmanmi a si ti kha kan hmuh chuah khawh mi a si. Mi tam deuh nihcun motor cungah mei hol in meipung ah mei an kau i an mah le an mah an i that tawn hna.\nZei ruangah dah a tu bangin amah le mah cu ai thah hnga timi hi Thailand police pawl nih an dotthlat lio cuahmah a si tiah kan theih. Nungak a si i Valentine’s Day theng te ah amah le mah aa thah caah hin a tlangval pa he hna an i phiat ruangah a si sual hnga maw ti cu an lunghrinh ngaingai mi a si.\nAuthor Chin Tech Support -CCTV-PC-Printer-ComputerPosted on February 18, 2019 Categories Hakha Version, News\nPrevious Previous post: Valentine’s Day ah amah tein Sianghleirun kai lio nungak nu aa that\nNext Next post: Chin National Day Thuanthu Van Cung Lian (UK) Thuhmaihruai Chin National Day ni cu kan umnak hmun tin kim ah sunglawi zet ih hman a si thlang ding. Himi ni ah, kan Chin nunphung, thuam le lam pawl hmuhnak kan nei hlei ah, himi ni hi ziangtin a rak cang ti khal sim ringring a si. Cutin kan sim tik ah, kan sim dan, a bang aw cio lo. Mi tampi cun Chin National Day cu hlanlaisan ih kan rak hman mi “Miuk dan” kha siatbal in danthar a si mi Democracy ah kan thleng ni, mi hrek cun, Falam ih mipi 5000 lenglo tong khawm in thu rel cat a si ruang ah, Chin mi lungrualnak kan lang ter ni, mihrek cun Feb ni 20 nihi kan Chin thuanthu ah thupi mi ni a si rengreng tin khal Feb ni 20 sunloihnak ni, ti vek in a phunphun in sim a si. Cun, hlanlai kan pi le pu pawl in, a sansan ih an rak hman mi, miuk dan hi, rothil pakhat ih kan kilkhawi sawn ding mi a si. Himi dan siatral in dan thar kan thleng ni hi National day tiah ko a tlak lo tiah a ti tu khal an um. Daan thleng ni meimei, National Day ih ko a tlak lo ti tu khal kan um. Cun, thuanthu kan sim tik khal ah kan sim mi kum le ni thla khal a bang aw lo. Tahthimnak ah Chin National Day Golden Jubilee Magazine sung ah Pu Vum Thu Mawng ih homi Chin National Union Organization le mirang pawl an tonawk ni hi Robert Siang Lian in 1938 ah a si tiah a ngan. Asinan, Mindat Zuzin in cun 1940 ah a si tiah a ngan. Cun, mipi rasuak zat an sim mi khal a bang aw lo. Pu Vum Thu Mawng te pawl an rak cangvainak ruang ah kaih an tuar ih, cui kaih an tuar ni khal cu mihrek in Feb 20, 1939 ah tin an sim. Mi hrek in Feb 25 1940 tivek in a dang dang in kan sim cio. Cun, February ni 20 ih mipi a ra suak tu khal 5000 an kim thei lo lawlaw, Falam vek khuate ah khawiah an riak ding tivek, mahte ruahnak in a cang theilo tiah a eltu khal kan tam zet. Hi thu pawl sim fiang ding ah le Chin National Day kan pu le pawl in ziangruang ah Feb 20, 1948 hi an rak hril timi pawl zingzoinak ka rak nei. Nan thei cia vek in, kan mah Chin mi ih ngan mi pawl cu pakhat le pakhat kan bang aw lo tik ah, mirang pawl ih rak ngan ta mi pawl hi zum a um bik ding tiah, hi thu pawl ih London ih The British Library ah le Yangon ih National Archive Department pawl ah records pawl ka va hawl. Ni bang aw lo mi tete sim fiangnak Thuanthu kanzoh hlan ah ni a bang awi lo mi tete sim fiangnak nei hmaisa sehla. Chin National Day ni ih kan sim tambik mi cu 1918 Feb ni 20 ah U Vum Thu Maung te ho in Maymyo ah Chin Education Uplift Society (CEUS) an rak din timi hi a si. Himi thu hi Evidence ngaingai in cu ka hmu thei lo. Chin National Day thuanthu a ngan tu le speech a pektu hrekkhat pawl ka sut tik ah, Chin National Day Golden Jubilee Maganzie ta an lak sin mi a tam. Pu No Than Kap ih “A critical analysis of Chin National Day” timi sung ah, cangantu Mindat Zuzin hnen ah hi thu thawn pehpar aw in a rak sut dah nan, khatlam in Evidence ngaingai an hmuh thei lo. Pu Than ih ngan mi sung ah cun himi ni ah CEUS in Chin ram ah Kawl ca zir an cawl ter mi an duh duhlonak an phung tiah a sim. The Chin Education Uplift Society (one of the leaders was Vawmtu Mawng) made a protest against the decision of the British authorities to rescind the teaching of Burmese language in Chinland. Ka zingzoi thei tiang ah cu, himi hi 1918 ah cu a cang thei ding a bang lo. Ziang ah tile U Vum Thu Maung thu research ka tuah tikah, a nih hi 1900 ah a suak ih, a kum 17 a ti ah Mirang ralkap a lut ih, kum 18 (1918) ah cun Laitlang ah Mirang ralkap thawn ral a do rero lai. Maymyo ih a umnak cu 1922 lam lawng in a si lai. Pu VTM ih kuttang ih hna rak ṭuantu Pu Sein Yaw Aung in cun, hi ni hi 1922 Feb 20 ni ah a cang mi a si tiah i sim. Cunah cu, U Vum Thu Mawng khal Maymyo ih ralkap a ṭuan lai fang a si ih a si ding a awm ang zet. Cun, Chin ram ih Chin (Laizo) ih cazir hmaisabik ih Falam tlawng ah a si ih, 1925 kum ihsin zir thok a si. 1925 ihsin Kawl cazir an cawl ih, English le Chin (Laizo) in an rak zir. Tlawng hmin khal Varnarcular School tiah an thleng. Thlanglam Chin ram ah Cho ca an neinak hi 1935 lawng in a si lai. Cunah, 1918 ahcun, cutin Kawlca zir lo ding ih thu tuahmi a um hrih lo ih, ziangbik si pei protest an rak tuah timi hi evidence ngaingai in ka hmu thei lo. Asinan, hihi cu analysis base in ka sim mi si. Cun, Chin National Union Organiztion (CNUO) hi 1928 Februay 20 ah din a si tin mi tam pi in an sim ṭheu. Asinan, Pu Vum Thu Maung ih Memoir sungah cun 1934 kum (ni le thla ngan lo) ah kan din thei tiah a ngan. A dang ni le thla pawl cu Mirang pawl ih rak ngan mi documents pawl ka hawl thei ih, an rak ngan mi ni le thla pawl tla cu. 1) Kanpetlet in Mirang le Chin mipi tonkhawmnak – 1940 February 20 (See Document 1) 2) Mipi ra suak zat – 1000-1500 (See Document 2) 3) U Vum Thu Maung homi pawlkom in duhlonak langtertu – 200-300 (See Document 2) 4) U Vum Tu Maung le a ho pawl kaih an tong ni le, Thuthangca (Thurihyah) in an kaih thu an suah ni 18 April 1940 (Thurihyah). (See Document 3) Mirang pawl ih rak ngan mi records hi a hnget khoh mi records a si tiah kei cun ka pom. Curuang ah, a tlun ah ni a bang aw lo mi tete pawl hi hmailamah himi attach ka tuah mi records in a ṭhathnem pi ding tiah zumnak ka nei. Chin Ram Thuanthu Tawi Mirang pawl in Chin ram in ra uk hlan tiang ah kan mah dan le nunphung ten, kiangkap ih cawhpawlhnak (influence) tel lo in kum rei pi kan rak ding. Tlaisun pawl cun Democracy dan vek in, misenpi ih hrilmi “Fahlam Council” in kum reipi a rak uk hai. Cucu, Kawlram ih Frontier Area Administration Director a rak ṭuan dah tu HNC Stevenson in Tashon Democratic Council tiah a rak ko. Pengdang ahcun hnam le khua kilkhawi theitu ding milai, micak le mi ralṭha pawl in miuk ah an rak hril ih, tesinfa sawng aw dan in kan rak ukawk. Miuk pawl khal cun, an mah pakhat ih thuneihnak ih uk si cuang lo in, vengsuak upa hril in, vengsuak upa pawl thawn thurawn aw hnu in thuṭhen a rak si. Vengsuak upa pawl cu Khuangcawi thei tivek, milian sung in rak hril a si. Chinram zaten political system pakhat tang ah kan rak um lo nan, hnam khat le hnam khat tonawk ih pehtlaihnak cu a rak um ring ring. Cun, sumdawnnak lam khal ah pengkhat le phengkhat ah thilri zuarnak le thlengawk khal kan rak nei. Khua le Khua, Hnam le Hnam khal cu thazang cuhawnak (power) hrang ah kan rak do aw theu. Lenglam ihsin kan Chin ram in ra do tik khal ah hnam khat le khat karlak ih buainak tete tan in, lungrual ten kan rak do. Chinram lak ding ih Mirang pawl do ding ah, Sizang, Sukte le Kamhau pawl khal hmunkhat ah kom aw ih Mirang pawl thawn nasazet in an rak do aw. Mirang ralbawi. Gen. George White in “ka dodah mi ral pawl ah ngah harbik le neh har bik an si” ti tiang in a rak sim dah. Chinmi pawl do awknak ah, ralthat lamih sunloihnak pekmi Victoria Cross tiang Mirang ralkap pawl in an rak hmu. Tlaisun khua khal ah Tlaisun, Zahau, Hualngo, Khuangli le Falam peng pawl an rak khawm awk. Hakha peng khal ah Zokhua le Sakta khal Sakta ah an rak khawm awk. Cun Zotung le Senthang pawl khal Khawpi khua ah an rak khawm aw ih, an za ten Fahlam pi thawn pehtlaihnak nei in Mirang pawl cu an rak do. Kan Chinram pi miin in rak do tik ah, hnam le peng sung ih kan dang awknak tete pawl tan san in kan Chinram humhim dingah lungrual zet in kan rak do. Mirang pawl in Chin ram an uk hnu ah, an mai hrang ih uknak olsamnak ding ah, Miuk pawl hnen ah thuneihnak tum zet pek in, Miuk pawl hmang in, kan ram in rak uk. Mi uk in mipi hnen ah siah an khong, cui siah pawl cu Mirang pawl thawn a hrek veve in an rak ṭhen aw. Cui siah pek mi pawl tel in Mirang pawl in Tlawng, Sizung, Lamzin pawl in rak tuah sak. 1930 hnu lam ih sin U Vum Tu Mawng ih homi Chin National Union Organization (CNUO) khal in mipi thazang thawn lungrual zet in zalennak ngah thei ding ah cangvaihnak nasazet in an rak nei. Kawlrawn ih zalennak ngahnak ding ih cangvaitu pawlkom pawl thawn khal pehtlaih awknak an rak nei. 1940 February ni 20 niah Mirang lamih thuneitu, Magwe Commissioner, Chinram Zipeng, Miuk, Khuauk pawl le U Vum Thu Mawng teih ho mi Chin National Union Organization pawl ton khawmawknak an rak nei ih Magwe Commissioner Mr.McCraken in, an dil mi pawl pek thei a si lo thu a sim tik ah duhlonak an rak lang ter. Chin ram Zipeng bawi in politics lam cangvaihnak neilo ding in ralrinnak tu le tu an pek. Asinan, an cawl duh lo ruang ah Mirang pawl in CNUO ih hotu pawl cu thawng an thlak. Hotu pawl thawng an tlak nan, mi dang an kai ih cangvaihnak an nor sinsin. Mirang pawl cun a cangvai tu pawl thawng an tlak vivo ih, cutin Chin mi hotu le mipi 135 lenglo an rak kai ih Falam, Hakha, Tedim, Mingyan le Katha thawnginn pawl ah thawng an rak thlak. Mi hrek cu Cooly tla an ṭuan ter. Leitlun ralpi voi 2 nak Chin ram ah a ra thelng tik ah, Mirang pawl cu India ah dung an sip ih Japan in rei lo te in rak uk. Chin ram ra kai tu Japan pawl khal Chin Hills Battalion, Chin Levies, Pu Vum Te Mawng homi ralkap pawl, Sukte/ Sizang Independence Army pawl le Mirang pawl in an rak dawi suak. Leitlun ralpi voi 2 nak a ṭheh hnu ah cun, Kawlram pi cu Zalennak ngah din din hmun a rak si thlang. Aungsan- Atlee cachuk hnu ihsin, tlangpar mi pawl in Burma ram sungah an tel duh a si ahcun an tel thei ti a si tik ah, ဖ.ဆ.ပ.လ cun Lai tlang ah ခ်စ္ၾကည္ေရးခရီစဥ္ in U Vum Thu Mawng le palai dang pawl a rak thlah. Cutin, Kawlram zalennak a ngah a si ah cun, Chin ram teh Kawlram ah kan kom ding maw timi thurel ding ah Miuk Pu Hlur Hmung, Pu Kio Mang le Pu Pum Za Maang le ṭonglettu Pu Kawl Sum cu 1946 kum ah, Panglong khua ih tuahmi thurelnak ah an rak tel. An ra tlun hnu, 1946 October thla ah Falam ah Chin ram kulh ih Miuk pawl le thuneitu 52 pawl ton khawm aw in thurelnak an rak nei ih, resolution pa 4 an rak suah. Cu pawl tla cu: 1) Chinram cu Mirang tangah um hrih ding, 2) Tlangparmi adang pawl thawn pawlkom aw ding,3) Chin mi pawl kan ṭhangso ih, kan mah hmailam thu kan mah ten kan lai rel thei ding dinhmun kan si ah cun, Burma ram kan kom ding, Cui din hmun kan si lo ah cun, Burma ram thawn a dang ten kan um ding thu an rak suah. Himi thurel nak tho tho ah, Pu Hlur Hmung, Pu Kio Mang le Pu Pum Za Maang tla cu 1947 ih tuah ding mi Panglong ah feh ding mi an lungkim. 1947 March 3-5 tiang Gangaw peng, Htilin ih tuah mi Chin-Bama Rualremnak (ခ်စ္ၾကည္ေရးညီလာခံ) cu Chin mipi 3000 le hotu thlanglam Chin ram ih sin U Vum Tu Mawng, saklam Chin ram ihsin Zokhua ihsin Pu Za Hu le Kawl aiawh in Dedok U Ba Cho thawn zatekom mipi 10,000 lai thurelnak an rak nei ih, hmailam ah bangrepten (တန္းတူညီတူ) in kan um tlang ding tiah lungkimnak an rak nei ih, Chin-Bama duhdawtawk nak theihternak lung khal an rak phun. 1947 ih tuahmi Panglong conference thawng in Kawlram pi sungah lut in Union of Burma tiih cang suak thei ding ah, kan pu le mi pathum pawl in hmin htoot nak an rak nei. Zalennak le Danthleng – Enquiry Commission 1948 January 4, niah Mirang hnen ihsin Zalennak kan ngah ih. 1947 Danhrampi vek in Chin Special Division hrang ah Chin Affairs Council (CAC) kan rak nei thok. CAC cun Chin ram ih ukawkdan thleng ding in hmaisabik ah an rak zuam. Mipi duhnak vek in, hlanlaisan ihsin Mirang san tiang kan rak hmang mi tesinfa sawngawk ih ukawkdan ihsin Democracy dan ih thleng ah Enquiry Commission cu Kumpi Acozah ih siannak in, 1948 kum Feb ni 6 ni ah an rak din. Enquiry Commission ih tumtah mi cu danthlengawk dingah Miuk pawl ih ruahdan le mipi ih ruah dan thei ding, Miuk dan thleng tikah Acozah ih thuneihnak hnaihnok lo ding dan pawl hawl in Kumpi Acozah hnen ah thuthunlut ding a si. Enquiry Commission cun 1948 Feb ni 12 ihsin ni 18 tiang Tedim, Falam le Hakha peng pawl ah mipi le Miuk pawl ih ruahdan an zirzoi. Cutin, an zirzoi rero lai cu Falam ih Kawlram pi Zalennak sunloihnak puaipi an tuah lai fang thawn a rak deng aw. Falam Khua ih Mipi 5000 tonkhawmnak Mi tampi cun, Falam ih mipi 5000 leng lo tonkhawm nak hi Miuk dan dunlonak thurel ding ih kokhawm mi ah an ruat ṭheu. A si hrimhrim lo, Kawlram pi Zalennak kan ngah mi sunloihnak ding ah tuahmi a rak si. Cutin mipi tampi an ra suak tik ah thurelnak khal an nei cih mi a si. Zalennak cu January ni 4 niah kan ngan nan, Rampi President rori le ramuk tu bawi pawl tel ding a si ruang ah Feb ni 19-22 ah an tuah naksan a si. Hi mi puai ah Rampi president Sao Shwe Taik a mah rori Falam ah a rak ra. Himi puai tuahnak ding hrang ah Kumpi Acozah ih budget Rupees/ 21000 an rak pek. Mi tampi cun Falam vek khua ah mipi 5000 rasuak thei cu a cang thei lo tiah an sim. Culai ih Hakha MP Pu Ro Thang in mipi 5000 kan kim a si tin a rak sim dah. Cun, culaiih Falam Zipeng Pu Tuang Hmung ih kumtin Report sung khal ah, mikhual 5000 lenglo kan nei tin a ngan mi kan hmu thei. Pu Tuang Hmung ih report sung ah Paletwa (culai in Rakhine saklam) ihsin palai pawl an ra thu, thupi zet in a ngan. Chin thuanthu ah hmaisabik thurelkhawm ih an ra telnak a si. Mi pakhat cu Paletwa ihsin Falam ah ke thawn rori a ra pok. Cuvek tho tho ih, himi puai le thurelnak ding hrang ah Kanpetlet, Matupi, Hakha le Tedim ihsin mikhual an ra suak cio. Falam peng sung ih Miuk pawl khal in, Falam ah pok cio ding in thu an rak suah. Mi hrekkhat cu, politics rel ding ah si lo in, Rampi President Sao Shwe Taik le Chin Affairs Minister U Vum Thu Mawng hmu duh ah an ra suak. Cui san ih a ra tel tu pawl ih simmi: Cozah hnatuan tu Pu Tuang Hmung ih Report hi kan hrang ah Evidence thabik a si. Kumpi Acozah ih budget Rupees 21000 a suah sak hi a rap thlak nasa. Culaisan ah siapi pakhat hi Repee 20 a rak si. Ralkap pakhat ih thlahlawh hi Rupees 15 a rak si. Budget le um, cuhleiah Chin thuanthu ah Chinmi pawl zalenzet ih thu an rel thei hmasabik can khal a si, cun Rampi President Sao Shwe Taike amah rori hmu ding thawn, mipi 5000 lenglo an ra suak cu mangbang a um lo nasa. Falam khua ih mipi 5000 Thurel khawmnak Thurel nak an thok pekte ah cun, Cozah lam ih palai, mipi lam ih palai tin palai teten thu an rel nan mipi pawl an tel vivo. Feb ni 20 niah Fimthiamnak lam, Harhdamnak lam le Transport lam thu pawl an rel. Cun, Enquiry Commission ih zingzoi rero lai mi ukawkdan thleng awk ding thu khal rel a si. Ukawkdan thleng aw ding ah Pu Thawng Za Khai in thu a thun lut ih Pu Sum Mang le Pu Thang Mawng in an lung kim pi. Hi thu hi can pek in an rel ih, a duh lo tu an um. Cuhrangah, meeting Chairman in Vote lak ding ih thu a rel cat. Vote an lak tikah ukawkdang thleng duh tu mipi 5000 an um ih, a duh lo tu 17 an rak um. Cutin, meeting Chairman in ukawkdan thleng ding in thu a rel cat. Pu Con Bik & Chin Chiefs Enquiry Commission ih Kumpi Acozah hnen ih pekmi Report Enquiry Commission cun, danthlengawk ding thu cu Feb 22-26 tiang zingzoinak an nei peh vivo. Feb ni 26 niah Cozah hnaṭuan Wanthock pawl thawn tonkhawm awknak an rak nei ih hmailam in an feh thei dan ding thu pawl an rak rel. Mipi in dan thleng ding an duh thu an hmu fiang nan, a san san ih kan rak hman mi dan hmakhatte ih thleng ding hi thil ol a rak si lo. Cutin, Enquiry Commission in an zingzoinak report cu Kumpi Acozah hnenah 1948 September ni 30 niah an rak pek. Report sung ih an dil mi cu, Miuk dan aiah Democracy dan hamng ding, cule Miuk pawl an sung lo nak ding in bawmnak pek ding pawl a si. Kumpi Acozah khal in lungkimnak a rak nei. Cutin, Chin Affairs Council in 1948 kum October ni 12 ih tuahmi Consstituent Assemby Parliament (တုိင္းျပဳျပည္ျပဳ လႊတ္ေတာ္ ညီလာခံ) ah danthleng ding cu Kumpi Acozah ih nemhnget nak a nei. Cun, Chin Affairs Council ih ngan mi “Chin Special Division Act 1948” khal cu nem hnget a si. Cui ni ihsin thok, Mirang pawl ih an rak tuah mi Chin Hills Regulation Acts 1896 cu a rak thi ih kan mah Chin mi pawl ih nganmi Chin Special Divison Acts 1948 rak hman a si. Chin National Day hrang ah “Ni” an hril 1948 ihsin 49 tiang, CAC cu danthleng aw ding, dan hmang ding mi pawl tuah, ṭhansonak lam le mipi hnen ih Democracy thu pawl zirhnak ah an can a cem ih Chin National Day hrang ziang khal an rak ruat man lo. 1950 kum ih sin Chin Affaris Council cun National Day nei ding thu an rel thok. Chin mi pawl hi Union of Burma sungah hmun dang dangah um hman seh la, unau suak khat, miphun pakhat kan si ruangah lungrualnak leh ṭuantlangnak a thupi tuk ti mi hi an rak thei. Curuangah Chin Affairs Council cun hmun kip ih um kan Chin miphun cu hmun khat ih kan hlawmkhawm thei nak ding le Politics lamah kan cak vivo theinak dingah “Chin National Day” kan neih a thupi ti an hmu fiang a si. Curuang ah 1950 October ni 9 ih tuah mi Chin Affaris Council Meeting ah U Vum Thu Mawng in National Day kan nei a ṭul, Cun National day hrang ah ni kan hril ding ih cucu tu niah kan nemhnget ding tiah thu a thun lut. U Vum Thu Mawng cun, ka thu thun lut nak san cu ram tin kim ah National Day an nei cio vekin kan nih Chin mi pawl khal National Day kan nei a ṭul ruang ah a si tiah a sim. Cui thu thun lut mi cu Matupi MP Pu Sang Nim ih a lungkim. U Vum Thu Mawng cun, hi thu hi, Chin Special Division Commissioner thawn nithum sung kan rel zo nan, kan ruah mi ni thum sung in, ziangmi ni bik hi National day ni ah kan nemhnget ding timi cu kan rel cat hrih lo. Kan ruah mi ni pawl tla cu Chin palai pawl Maymyo ih um Enquiry Commission ih feh ni, February ni 20 ih Falam mipi tonkhawm aw in danthlengding thu rel ni, Chin Special Division Acts dan kan hmang thok ni pawl an si. Capt. Mang Tung Nung cun 1948 Feb ni 20 ni, nazi 11 hi National Day ih tuah ding ah thu a thun lut. Pu Sang Ning in a lungkim pi. Meeting Chairman, U Lian Thum in cui thucu nan lungkim maw tin a sut tik ah, meeting kai cu U Vum Thu Maung, U Lian Thum, U Sang Ning, Capt. Mang Tung Nung le U Tuang Hmung pawl in lungkimnak an nei. Cuhnuah, U Sang Ning in a rel bet ih, February thla cu thlanglam Chin ram ah Lorawl lakcan a si ruang ah mipi an man lo ding, ni dang ah tuah sehla a ṭha sawn ding tiah a sim. December thla lo le January thla ah tuah sehla a rem cang sawn ding tiah a sim bet. Capt. Mang Tung Nung in mipi tonkhawm aw ding si lo ding National Day (အထိမ္းအမွတ္) hrangah kan hril tum mi a si tin a let. U Sang Ning khal in, thuthunlut ni ka elnak si lo tin a let sal. Cutin, meeting chairman U Lian Thum in Chin miphun hrang ah 1948 February ni 20 ni, zianglam nazi 11 hi National Day hrang ah siseh tiah nem hngetnak an rak nei ih, Cutin Chin National Day timi kan neih theinak a si. Thu an ṭhen hnu, 1951 kum ah a voi 1 nak Chin National Day cu sunglawi zet in Mindat khua ah an tuah. Himi thuan thu in kan hmu fiang mi cu National Day neih a thu pi dan an thei in, cumi hrang ah ni “nikhat” an rak hril suak mi a si. Chin National Day Ni Thleng 1956 ah Pu Za Hre Lian cu Chin Affairs Minister a rak cang tikah, hlanlaisan kan pi le pu pawl a sansan ih rak hman mi dan, kan hlon ni hi National Day in ret a tlak lo tin, National Day cu February ni 20 ihsin ni dang ah thleng ding in a rak zuam. Cui thu cu Parliament dan vek in thurelnak an rak nei ih MP 12 ih an lung kim ih MP pa 2 in an el. MP 2 a el tutla cu Pu Ro Thang le Pu Hrang Nawl an si. Parliament dan vek in, MP tamsawn ih lungkim a si ruang ah Chin National Day cu February ni 20 ihsin thawn a rak si. 1958 ah Pu Thang Lian cu Chin Affairs Minister a rak cang tikah, Minister a cang ding ih a tiam kam cia vek in, Chin National Day cu Feb ni 20 ah a thawn sal. Cu hnu ah Revolution Council le State Peace and Development Council pawl in Chin National Day ihsin Chin State Day ih thleng ding in an rak zuam nan tuni tiang ah hlawh tling nak an hmu lo ih Chin National Day tiah sunglawi zet in hmang ring ring a si. Thunetnak Ramtin kim ah National Day an nei cio. Cui National Day cu ziangruangah National Day an ti nak a sullam khal an bang aw cio. E.g. Norway, Denmark, India, Malta, Poland le Slovakia ram pawl ah si le Danhrampi an nei ni kha National day tiah an hmang. Aurstralia sile Europe ihsin an ram ih hmaisabik lawng a rak thleng ni kha National day tiah sunglawi zet in an hmang. Ram tampi cu United Kingdom, France tivek Colony kutang ihsin Zalennak an ngah ni kha National day tin an hmang. Ireland tivek si le biaknak lamthawn pehpar in St.Patrick Patron Saint day hi National day tin an hmang. Luxemburg tivek ram si le an Siangpahrang ih suahni kha National day tin an hmang. Ramtin kim ah National Day timi an nei thluh ih, ram khat le khat an nei dan le an hmang dan khal a bang aw lo. Leitlun ram tampi cun National day an nei cio vek in Kan nih Chinmi pawl khal, miphun pakhat kan si nak kumkhua a hmun thei nak ding ah, Miphun Ni (National Day) timi neih a tul tiah U Vum Thu Maung ih homi Chin Affairs Council cun thu an rak rel cet. Cui ni hrang ah, kan chin thuanthu ih ni thupi ni thum sung ah, Falam ih mipi 5000 lenglo tonkhawm in, ukawkdan thelng ding ih an rak lungkim ni, Feb ni 20 cu Chin National Day siseh tiah an rak hril a si. Chin National Day thuanthu kan zoh tik ah, Chin National Day nei ding ih kan pu le pawl in an rak relcat nak hi hlanlaisan ih kan pi le pu pawl dan an hua ruang ah a si lo. Kan Chinram cu, Miuk dan tang ah kan mah le nunphung ten, zalen zet in kum rei pi kan rak ding thei. Miuk pawl in khua le ram hrang ah a ṭha bik in khua an rak khang. Loram zem awk dan ah si seh, siah khawn dan khal ah si seh, nunphung lam ah si seh, an fimnak ih a daih sun, an ti thei tawk in, a ṭha bik in an rak uk. Leitlun ralpi voi 2 nak hnu, Chinram ih hmailam hrang khal ah Mirang, Kawl le Tlangparmi unau ding pawl thawn nasazet in thu an rak rel. Chinram hrang ah a tha bik in lai in rak rel sak. An mah ih zuamnak um lo seh la, kan hmailam thu cu rel theih a si lo. An mah in zuam nak ruang ah Zalennak khal kan ngah ih, tuni vek Chin National Day khal a cang suak thei nak a si. Chin National Day cu Miuk dan ih sin Democracy dan ih kan thleng ni tin Democracy dan sunloih ni khal a si lo. Democracy daan hi khuahlan ah Tlaisun pawl ih rak hman rero zo mi a si ih Chin ram hrang ah a thar a si lo. Democracy dan hi kan ram kiangkap ah a rak hmang hmaisabik tu lam kan si. Chin National Day cu, kan Chin thuanthu ah, Feb ni 20 hi ni thupi zet pakhat a si ruang ah khal a si lo. Ziangruangah Chin National Day um ding in, kan pu le pawl in an rak relcat timi hi thuanthu sung ah kan zohtikah, leitlun miphun tampi cun in National day an nei cio, kan nih Chinmi pawl khal in miphun pakhat kan si nak kumkhua a hmun thei nak ding ah, National Day kan nei a tul. Ziangruangah kan neih a tul tile Chin mi pawl hi unau suak khat, miphun pakhat kan si ih lungrualten kan ttuantlang thei nak ding ah le Politics lamah kan cak vivo thei nak ding hrang ah a si. Nan zate Happy Chin National Day…… References: The Chin Hills by Carey and Tuck Economic of Central Chin Tribes by HNC Stevenson Documents attached mi pawl cu Yangon National Archive Department ih lakmi pawl an si. Chin National Day by Hrangtar Nawnkhar. Hrangtar Nawnkhar hi Yangon, National Archive Department, Chin Files at Historical Research Centre, Yangon le Universitied Historical Research Center, Yangon ih ca pawl reference a lak mi Cabu tha tuk pakhat a si. 1951 Mindat Khua ih tuah mi Chin National Day ih U Vum Tu Maung sim mi Speech from Falam Centenary Megazine. U Vum Thu Mawng a mah rori ih ngan mi Memoir. 1964 kum ah a ngan. U Sein Yaw Aung, Vum Thu Maung thawn hna rak tuan tlang dah tu ih U Vum Thu Mawng thu a ngan mi. Private Archive. British Library ih ka lak mi Panglong Conference thawn pehpar mi paper pawl le tuhlan ih Chin thuanthu hrang ih ka rak khawl khawm mi pawl.


PATHIAN Hnen Ih Cakuat | VCTH\nPATHIAN Hnen Ih Cakuat\nHome » Cahram » PATHIAN Hnen Ih Cakuat\nBy vcth on August 3, 2010.\nTlang parah innhnen nei lo in an inn pakhat te lawng a um. An innsang hi lo thlo ih pum cawm awk mi an si.\nTukum an lo thlairawl thu pawl rawl ei phah in an rel rero. Cutiih an rel rero lai fangah- ruahpi a sur. Ruahpi a tak nasa. Ruah fang tla a por nasa. An nun sungah hi tluk rauh fang por le ruah tak an hmu dah lo. Ruah sur daan a roh tuk ih an thinphang thlang.\nAn pa bik cu thaizing lo a feh tikah, an cing mi thlairawl hmuahhmuah a siat ṭheh. Zianghman lak ding um nawn lo. Inn ah a tlung ih a nupi le a fa le pawl thawn thu an rel. An zaten an beidong thleh. “Siat cu a siat zo ko. Sinan, kan beidong tuk lo pei. Rawl ei lo ih thi mi timi an um dah hrih lo pi” tin innsang pa pi in tha a pek.\nCumi hnu ah amah ten thu a ruat.\nZiangtin ka tuah le a tha pei????\nCutin a ruat rero ih “hmmm, kan hrangah rinsan ding le, ruahsan ding cu Pathian lawng a um thlang ko ee” tin a ruat. “Haa, a si. Pathian timi cu mi hmuahhmuah ih thinlung thei tu a si. Mi hmuahhmuah run tu a si. Ka ton mi buainak, beidongnak pawl hi Pathian hnen ka sim ding. Ca ka kuat ding” tin thu a ṭhencet.\nThaizing khua a vang veten, Pathian hnen kuat ding ca a ngan. Pathian in a bawm ding khal a zum nasa. A ngan mi ca cu hitin a si.\n“……….Rin san mi Pathian, tihni zaanlam ah nasa zet ih a sur mi ruahpi ruangah kan cing mi thlairawl pawl cu a siat ṭheh zo. Na fa le pawl ei ding kan nei nawn lo. Lo a thar ih thlo thei salnak ding le Ei le in hrangah tangka 100 in rak kuat aw……………….”\nCakuat te keng in khuasung ummi Carek zung (Post Office) ah a ra. Stamp a lei ih ca cu a thlak. To….. timi ah “Pathian hnen Cakuat” tin a ngan. Cazi pa cu cumi cakuat a hmu tikah a hnihsuak tuk. Voikhat hman cuvek cakuat a hmu dah lo. Cumi cakuat te a keng, hni phah in an hotu hnen ah a va feh. Thinlung ṭha a nei mi an hotu pa tla cakuat a zoh ih a hni nasa. Hotu pa in “Pathian parah rinsannak a nei nasa ual. Amah vek zumtu si thei sehla ziangtluk a ṭha pei. Amah vek zumtu si ka duh. Amah vek ruahsannak nei ka duh. Pathian hnen rori hman ca a kuat” tin a ti.\nKhawitawk kuat ding thei lo mi ca-ik a siih an rak ong ih an siar. An siar tikah… Pathian parah a zum daan an hmu tikah a beidong lo ding in pakhat khat kan bawm le a ṭha ding tin an hotu pa in a ruat. Hotupa, amah rori tla peisa a thawh, thehle a hnaṭuan pi pawl hnen ihsin tla peisa pawl an khong ciam co. Asinan, Lothlo pa dil mi 100 cu a kim thei lo. An khong thei zet paisa kha ca-ik sungah lothlo pa hmin in an ret.\nThaizing zung ong veten, lothlo pa cu Post Office ah a ra ih a hrangah cakuat a thleng maw? Thleng lo? thu a sut. Cazi pa te in, mizaan peisa an thawh mi ca-ik te kha lothlo pa hnen ah a pek. An hotu pa le an zaten mi pakhat an bawm ngah mi parah lungawi zet in an zoh rero.\nLothlo pa cu ca-ik kha a ong ih peisa pawl a hmu tikah ziang hman mangbang lo in a um. Ziangah tile ngah ding a zum cia mi a si ruangah….. Asinan, peisa pawl a siar tikah cun…. a thinheng nasa…. Pathian cu peisa siar a sual lo ding… A dil mi peisa tla el lo ten i pek ko ding….\nThinheng zet in..cazi pa hnen a va feh ih– cahnah pakhat le cafung a dil.\nCumi hnu ah himi ca te a ngan…\n“ ka lo dil mi peisa lak ihsin 70 cu ka rak ngah zo. A tang lai mi peisa 30 tla in rak kuat bet aw…. Ka ṭul ngaingai mi a si. Asinan, tuiṭum na kuat ding sile Post Office ihsin in kuat hlah aw. Post Office ih hnaṭuan pawl hi mi ṭha lo, fifir pawl an si..\n(Gregoria Lopez: A letter to God)


BAWLTLANG - Hre Mang\nChin ram kan zoh asile Pathian malsawm thlawsuah mangbangza simcawklo a um laiah kap khatlamah satan lungawizawng thentheknak tampi a um ti khal zeprual asinawn lo. Mi tampi in biaknak lam hruaitu pawl ruangah kan miphun, society kan thenthek aw theh aw asi an timi khal a el ngamtu an um pei maw, ti ding asi. Santhar minung pawlin a tuvek in kan feh vivo ding maw? Pathian in in hmuhtermi umtu nuntu pawlkom le pehtlaih awknak nei in Khrih ah pumkhat kan sinak langter dingin san thuanthu in in sawmngiar asi. Pathian pakhat, Bawi pakhat, Thlarau pakhat rian in rawngbawl tlang ding kan sinak tawite zoh hnik uhsi.\n1) Pathian kan rennaksan\nMan in lei zo mi kan si. Zumtu zokhal kan nunnak hi kanmai ta asi nawn lo. Pathian ta asi. Pathian in a duhnaknak hmunah in ret dingih a duhmi minung pawl thawn amah rian tlang ding kan si. Kanmai duhdan, kanmai tisa thinlung duhnak, ruahdan, pomdan tlansan tahratin kan Pa Pathian ih duhnak rian in leitlun nun hmang ding kan si sawn. Pathian duhnak rian in a nungtu pawl cu ral pakhat do in Bawi pakhat riantu si in kutkai in thlarau ral do in Pathian uknak ram karhzai ter dingin hnatuan tlang kan si.\n2) Pathian kawhmi\nPathian in a Fapa thisen thawn in lei tikah a sunglawi tukmi tumtah hrangah leimi kan si. Mi zokhal phunzai lo ten Pathian in a kawh vekin le tuanvo a pek vekin lungawi sopar ten tuan ding kan si sawn. Mi zokhal Pathian a duhdawtih a nitin nunah Pathian a rian ahcun Pathian in a kawhnak fiang aw in Pathian ih retnak hmunah Thlarau Thianghlim lamhruainak in zumtu unau duhdawtnak in pawlkom le pehtlaihnak nei ding kan si. Leitlun thim lak ihsin kawhhran mi kan si vekin Pathian mithmuh ah milai phunhnih lawng an um: Pathian fate le satan fate. Zumtu zapi ten Khrih ah Pathian ih lakhranmi, kawhhran mi kan si vekin pumkhat kan si.\n"Milai Fapa cu mi ih ren dingah a ra lo, midang rian dingin a ra sawn asi" tiah Zisu in amai thu asim. Zumtu hrangah zo vek milai thawn kan pawlkom aw ding timi thu ah kan nunphung, tong, le milai duhdan thurualpi parah siloin kan renmi Bawipa Pathian ih duhnak le tumtahnak par sawnah hngataw in zumtu unau duhdawtnak in pawlkom nak nei in pehtlai ding kan si.Kanmai duhnak kan rian lo, Pa Pathian ih duhnak, Thlarau Thianghlim in in theihter vekin kan rian sawn asi. Pa ih duhnak le tumtah tuansuak dingin Thlarau kan sungah hna a tuan sawn asi.\n"Mi zokhal a unau a huatu cu a mit a caw" ti asi. Huatnak siloin duhdawtnak sawn in nitin a nungmi kan si. "Mi zokhal Khrih ih duhdawtnak a sungah a umlo ahcun Pa ih ta asilo." Zisu Khrih cun a ral pawl a duhdawtih an sualman peksak in kros parah a thi. "Kapa, an sual ngaidam aw, ziang kan tuah ti an theilo asi" tiah thla a cam sak. Zo vek milai zumtu zumlotu khal Khrih in a duhdawtmi pohpoh duhdawtnak in nitin Bawipa rian in a nungmi kan si. Pathian a duhdawttuk ih a Fapa neihsun a pek mi, a duhdawt tukmi kan hua asile Pathian thawn kan um tlang thei lo ding ti a fiang. Pathian kan duhdawtnak cu mit in hmuh thei mi kan milaipi, Pathian in amai hmuihmel kengin a sersiammi kan duhdawtnak parah a lang sawn asi.\n5) Judas umlo in zosi Zisu zuartu ding?\nZisu cu Judas in a zuar bangin zumtu leitlun nunah zuarthlaitu, dodaltu a um hrimhrim dingmi asi. "Leitlun in a lo do ding. Asinan nan thinphang hlah uh: leitlun cu ka nehzo" tiah Zisu in in tiam asi. Zumtu pakhat nunah leitun in a do lo asile Zisu thuphan a per asi pei maw? Leitlun in in do ding , siatsuah in tum ding. Zisu in Judas cu kumthum sung a umpi, rawl a ei-pi, thu a simmi a ngai ve, asinan Zisu in a hua dah lo, a simse dahlo, a relse dah fawn lo. Amah zuar tahratin a ra hnam lai hman ah "ka rual" tiah a rak ko asi. Zumtu pakhatkhat in midang a relsia a thangsiat tikah a relmi thu cu thudik khal asile a relsetu thinlung sungah Khrih ih duhdawtmi a um lo tinak asi. Milai zohman in an duhdawtmi an relse dah lo. Judas tih hlah uhsi. Leitlun in in khenbet, cangvai thei lo dingin in tuah asile lungawi sawn ding kan si. Tisa a cangvai theilo tikah Pathian a cangvai sawn asi. Pathian in a duhmi tuah thei lo dingin a kham theitu an umlo; Pathian in amah hnakin a caksawnmi zianghman a sersiam lo. Misual mi thalo pawl kut tuar ding tih hlah phang hlah uhsi. Tih phannak ruangah unau dang pawlkom ngam lo in mahte a umtu cu a tihmi hnakih tihnung sawn bumnak sungah a sawltal rero tinak asi. Judas tih ruangah Bawipa Pathian in ruangpum pakhat ah in pehzawm zo mi zumtu unau tlaihsan le duhdawtnak dungtun hlah uhsi.\n6) Leitlun Eng\nVoikhat cu nunau nu te pakhat pastor pa hnenah a feh ih a hnatuannakah harsatnak thu asim: "Ka hnatuannak ah keimah lawng zumtu mi piangthar ka si ih a hartuk. In nautat ih in hnihsan. Pastor pa ziangtin ka tuah ding in sim aw" tiah thu a sut. Pastor pa in "na hnatuannak company ah meisa an vang maw? tiah thu a sut. Cutikah nunaunu te cu a thinheng tuk, "cu lamlam i sut, ka harsatnak thu ka lo simmi i sang sawn aw" a ti. Pastor pa cun "ka lo sut mi in sim hmaisa awla" ati ve. Nunaunu te cun "vang e" tiah a let. Pastor pa in a sutsal lala, " khawthim lakah maw khaw-eng ah si meisa cu an vang?" tiah a sut bet. Cule nunaunu te cun "mi aa dah tilo zosi khaw-engah meisa vang dah" tiah a let. Pastor pa in "nangmah cu leitlun eng na si" a titikah nunau nu te cu a tap. "Bawipa ka Pathian, i ngaithiam aw, leitlun thimlakah na ennak langter dingin i retmi ka rak thei lo asi” tiah tapin thla a cam. Zumtu pakhatkhat kan kiangkap pawl thu, hnatuanpi pawl thu, Bawipa in rian dingin in fialmi milai pawl thu ah kan phunzai lole an sual an tha lo tuk tiah kan hnawng asile Khrih ih palai, leitlun eng kan sinak kan theih hngilh tinak asi thei. Phunzai lo ten kan tongkam siloin kan nitin nun in Khrih hmuihmel a langmi sawn in midang in Bawipa hmel an hmu dingmi asi sawn. Thim le eng an um tlang thei lo. Na sungah Khrih a um asi ahcun Khrih ih eng cun na kiangkap thimnak pawl a eng ter theh dingmi asi sawn. Eng in thim a tih dah lo.Eng a umnak kipah thimnak cu a hlo vivo asi. Zumtu pawl kan umnak poh ah leitlun eng kan si.\n7) Bangawk lo nak\nNupa tuakkhat hnenah thu sut fiang sehla Bible Seem 1:1 ihsin Thupuan 22:21 tiang Pathian thu an pawmdan le nunpidan a bangaw theh lo an tampi ding. Milai ruahdan pomdan hmuhdan cu danglam hrimhrim dingmi asi. Ruahdan duhdan hmuhdan a bang awk lo ruangah a abur in ruahnak lak khawm in Thlarau Thianghlim bawmnak kan tulnak asi. Mi pakhat in a theih theh lo ruangah khat le khat kan tul awknak asi. Asinan Pathian Thlarau ih ukmi kan si ahcun Pathian cu amah le mah a duhdan a thenthek aw dahlo vekin zumtu mibur cu ruantlang ten thukhat ten kekar tlaang asi sawn. "Zisu in, zokhal amai duhnak a tanta lotu cu ka dungthluntu tlak asilo" a tivekin zumtu zokhal mai duhnak cu tanta tahratin zumtu unau pawl hnenah Pathian duhnak langmi ziang a um timi ruatin midang thawn Bawi pakhat, Thlarau pakhat, Pa pakhat ih duhnak riantlang kan si. Kan bangawk lonak, danglamnak hnakin kan bang awknak pawl a thupi sawn ih a cak sawn deldel asi.\n8) Pumkhat kan Si\nMi pakhatin zanthing-ai tampi a nei ih khawnziat ah a pen khawm khal asile a mai ta thotho an si. Thingkhawn pa hra, panga, tvp in a then darh lole khawnkhat lawngah a peng khawm khal asile a tam le a mal a bangaw ih a man khal a bangaw thotho asi. Cuvekin zumtu Khrihfa pawl cu kan zaten Khrih ih ta, Khrih ih taksa peng zawm, ruangpum pakhat kan si. Mi zokhalin amai taksa peng pakhatkhat a thangsiat, relsiat, dodalin amahte la-hran awk a tum asile theihlonak thangin a awk tinak asi. Evi cun Pathian hnakin thasawn thei vekin a thei awaw ih theirah a ei tikah satanih bum in a um vekin theihlonak thangsungah awkin a um asi. Zumtu hmuahhmuah Khrih ah pumkhat kan si ih mai taksa peng zawmpi hua thei kan silo, dodal aw thei kan silo. Rawngbawlnak thu ah leitlun mithmuh ah pawlkom dang dangah hnatuan tul hman sehla Khrih kan zaten pumkhat kan si.\nZumtu zapi ten, Thlarau pakhat kaihhruainak in Bawi pakat, Pathian pakhat rian in rawngbawltu kan si. Lungawi sopar ten kutkai in Bawipa rian cio uhsi.


US$ Tan 30 Cem Ih Thlapi Khawvel Tlawng Tumtu U Soe Htun Shein Dinhmun Ningzakza - Chinland Today Media\nUS$ Tan 30 Cem Ih Thlapi Khawvel Tlawng Tumtu U Soe Htun Shein Dinhmun Ningzakza\nJune 19, 2014 3:37 am·0 comments\nSui hnattuannak ih hnattuantu pawlin hnattuantu pawl hnen hmanih sumpai tthattha pe thei loih US$ Tan 30 cemih thlapi khawvel khualtlawng tum U Soe htun Shein ih dinhmun ningzakza a si thu an sim.\nZuknung cuang/ lemcang Chan Mee Mee Ko le A Myo Tha Kyepua Toetet Yea Company President U Soe Htun Shein in Honeymoon ah US$ Tan 30 cemliam ih Thlapi khawvel an tlawn tum thu ah an cemliam dingmi sumpai hi Moe Htih Mih Sui hnattuan pawl hnenih an pek dingmi hnemnak sumpai (Compensation) ih let 100 a tam thu an sim.\nA Myo Tha Kyepua Totet Yea Company in Sue hnattuan pawl hnenah compensation hman pe lo’n thahrum hmangin pukmah phunphun thawn kai tahratin thawng an thlakih atu vekin khualtlawn an tum cu ningzakza taktak a si thu sui hnattuannak sungkua pawlin an sim.\n“Hi thuhla hi minung daan, minung sinak dinhmun in ningzakza taktak a si. Thlapi khawvel khualtlawnnak hrang US$ Tan 30 neitu in Sui hnattuantu minung pawl khawte kipih leiram zuarsakih an sakmi inn hrang compensation pek ding sumpai an neih lo cu ziangruangah?” tiin thawngin sungih an thlakmi pakhat ih nupi in thusuhnak a tuah.\nHnemnak sumpai(Compensation) an pek lo ruangih lungawilonak langterih lamzawh ruangah company thuneitu pawlin kai tahratin thawng an thlakmi hi Moe Htih Mih Sui hnattuan sungkua hrangah ziangtik hmanih a dam thei lo dingmi lungsung hliamhma pakhat a si thu hnattuantu mi pakhatin a sim.\n“Himi hi selfish tukmi tuahnak a si. Mah pakhat tthatnak ding hangah mi tampi nunnak siatsuahtun a si” tiin himi thuhla ih teltu Phungki Damah-Tharah in a sim.\nTuih dinhmun thilcang ah Myanmar rammi Tan 60 lenglo Thlamte ih um pawl Ttaih inn parah ka umter thluh ding titu U Soe Htun Shein ih ttongmi a dan verver dan pawl Leitlun mikip theih ih a tkangzarh duh thu khal Phungki pa cun a sim bet.\nFebuary 4, 2014 ni Moe Htih Mih Sui hnattuannak ih sui ttin sakhaan Yametin Myone palik bawi U Kyaw Ko Ko le Myone Uk-chuk-ye-hmu U Mg Mg telin palik 200 thazang thawn sui hnattuan mi 45 pawl kai tahratin A-Myo-Tha-Kyepua-Titet-Yea company pawl hnenih compensation sum dil nawn lo dingin le cutiih an dil nawn lo le atuih an kaihnak pukmah 505(b), 143, 147, 188 tipawl laksak thluhsal dingin an hringhro. Hnattuantu mi 35 pawl cun compensation sum 500000 cio lakin ziangtik hmanah sumpai dil bet nawn lo dingin le sumpai an dil bet asile pukmah 505(b), 143, 147, 188 tipaw hmangin ttayasuai an tuar dingthu thukamnak an lak hnuah an thlahsal ti thu khal theih a si.\nYangon khawpi Sule lamzinpi parih um Sule Shangri-La Hotel ah June 9, 2014 sun kutsihnak puai an tuah ni ih Honeymoon ah thlapi khawvel an tlawn ding thu U Soe Htun Shein in a simmi parah Moe Htih Mih Swe hnattuan sungkua pawlih an lehnak awkam pawl a si.\nHimi thuthang thawn pehpar in A-Myo-Tha-Kyepua-Toetet-Yea company an pehtlai rero nan zohmanin an pehtlai khawsuak thei lo thu khal theih a si.\nSource; Hot News Journal Myanmar CNN\nAcedemy Eih Phyu Soe Lem A Cang Sal Ding


Bawipa Zaanriah Hmantlangnak - Chinland Today Media\nOctober 3, 2010 1:12 am·0 comments\n1 Korin. 11:23-26\nA tican cu hih sang nan ei tinte le hih hai nan in tinte Bawipa a ra kirlai hlan lo a thihnak thu nan phuang tinak a si. – 1 Korin. 11:26\n– Isaiah 17 – 19\n– Efesa 5:17-33\nKawhhran tampi ah October thla zarh hmaisabik Nipi Ni hi “Leitlun huap Bawipa Zaanriah Nipi Ni (World Communian Sunday) ti’h an hmang. Himi ni cu leitlun ih um zumtu kawhhran hmuahhmuah in Bawipa Zaanriah hmunkhat ah hmang tlang thei dingih tuahmi a si. Himi ni ah zumtu pawl lakih ka tel thei ve cu ka hrangah a thupizet tiah ka ruat.\nKum khat cu hih ni ah hmailam khual hlapi tlawng peh dingin vanzam cawlhnak (airport) ah ka si ih Biakinn ah khawm thei loin ka um. Keimah lawng ka to ih thuthangttha sungih Bawipa Zaanriah thu, Jesuh an kaih lai le thinglamtah ih an thah tiang ka siar. Cuih hnu ah kan siar ttheumi 1 Korin. 11:23-26 sungih “Bawipa Jesuh in an zuar zaan ah sanghlom pakhat a laak ih …. (c. 23) timi thu ka ruat. Cuti cun sang le sabit ti ih an langter duhmi pawl, le Bawipa Jesuh kan hrangih thihnak a tuarnak thu pawl ka ruat ciamco. Hih caan fang ahhin hmun tampi ah zumtu tampi cu Biakinn thleng thei lo, khawm thei lo le zumtu dang pawl thawn Bawipa Zaanriah hmang thei ve loin a umtu pawl le Pathian biakkhawmnak nei thei lo dingin dawnkhamnak a tongtu Jesuh dungthluntu pawl thawn tla pehzom aw thluh kan sinak thu pawl vun ruat phah in ka tuar thuk nasa.\nTuni ah ziangvek dinhmun le khui tawk hmun ih na um khal asile Jesuh Khrih na ai-ah thinglamtah parih a thihnak thu ruat awla lungawi le hnangam in um aw. “A tican cu hih sang nan ei le hih hai nan in tinte Bawipa a ra kirlai hlan lo a thihnak thu nan phuang tinak a si” (c. 26). – David McCasland\nHih a sunglawimi pehtlaihnak ih zumtu kan pehtlaih awk tikah,\nJesuh thihnak thu in theihter ih in ciingmangter,\nHmunkhat ah in ttemkhawm ih pumkhat in siter,\nZiangahtile miphun zakip hrangih a pekmi man a si. – Hess\nKhrih lawmh tlangnak in thazaang thar le lungawinak in pek.\nPathian Ih Hminkhen\nHih Nunnak sungih Lungawinak


Tuar Tulmi Ni pawl - Chinland Today Media\nJune 7, 2009 10:09 am·0 comments\nKhrih Jesuh ih rinsantlak raalkap na si bangtuk in tuar ding na covo cu tuar ve aw. – 2Tim.2:3\n– 2Sansiarnak 25-27\n– Johan 16\nBand of Brothers timi TV thuanthu cawn sungah 101 nak Airborne raalkap vanzam cu Europe ram Germany-Nazi kuttang ihsin luat dingih raaldonak ah raalkap pawl thlaknak ding hmun tlun ah a her aw rero. Actor Lt. Richard Winter cu parachut thawn a dawp tikah pukpi kahnak le cet meithal pawl in an kahnak cerek pawl cu an zam nasa.\nZaan a thlen tikah, “Tuni nikhat sung Pathian lamhruainak parah lungawithu ka sim. Inn ah himdam te’n ka tlung thei asile hmun daihrial ah hmuan duum ka lei dingih daizirziar in kan nunnak a taanglaimi cu ka liamter ding” ti’n a hmaisabik ni ih a hmuhtonmi pawl sim saalnak a nei.\nSatan in hram a rak thawh tami Pathian dodaalnak sungah tuni zumtu pawl cu kharhkhum in kan um a si ti’n Bible in in sim. Curuangah Jesuh Khrih raalkap ttha bangin retheih zonzaihnak tuar theitu si dingin kannih tla sawm-ngair kan si.\nPaul ih sanlai ah Rom raalbawi pawl cu Siangpahrang hrangah sal ttuan in harsat zonzaihnak an tuar. Jesuh Khrih ih dungthluntu a si mi kannih pawl cun siangpahrang ih Siangpahrang sin Bawipa Pathian hrangah cuti ih harsat zonzaih tuar dingin ap mi kan si.\nVancungram ahcun harsat zonzaihnak tuar ti a um nawn lo dingih rundamtu Jesuh thawn kumkhua thlangam daihnak sungah kan um ding a si. Malte sung cu tuar ttentto kan ttul hrih a si.\nHmuhtonmi harsatnak tuar thei lo ih kan ruah awklai ah,\nNa kiangnai ah Bawipa in a lo umpi ih;\nVanram ah a lo hruai tiang tuar thei dingin,\nBible ih raalrinnak in pekmi hi lungawiza a si.\nThinsau ih a tuar theitu cun nehnak cu a ngah tengteng ding.


A Fanu Neihsun Thawnginn Ihsin An Suah Ve Lo Ruangah Lungkuai In A Thi – Meifar\nJune 30 sunah thuneihnak latu ralkap in thawnginn pawl an suah zalen, thawngtla pawl an suah zalen ding ti thu an rak thancia ruangah mipi cu zingpit ihsin thawnginn hmaiah an um. An nulepa, ulenau thawngtla pawl ra suak ding an hngak.\nKachin ram, Myitkyina, Le Kone vengih um pacang kum 66 mi U Shadau Zau Hpang khal a fanute ra suak ding hngakin thawnginn hmaiah aum ringring. Thawngtla pawl cu an rak suak ih an nulepa, ulenau pawl thawn lungawi aipuang in an pomaw celcel, asinan a fanute cu a telve lo.\nZanlam tiang a hngak cuahco nan a fanu ih hmuihmel a lang lo, cutin innlam ah ava tlung ih lungphu cawl in a thih thu theih a si.\nVengsung mi pakhat in “Sun ah khosuai kan eitlang, khosuai kan ei laiah ‘Ka fanu ara suak tikah in hmu lo asilen aum nuam lo pang ding tin a khosuai khal rang tukin a ei ih thawnginn hmaiah ava fehsal. An inn le thawnginn cu a naiaw te, zanlam ah inn ava tlung ih in cemsan” a ti.\nJune 30 sunah ralkap in an kaihmi Myitkyina lamzawhtu 145 cu an suah zalen, nunau 50 le mipa 95 an si. Asinan CDM tuah cozah hnaṭuan, lawyer, thuthang latu ṭhenkhat cu an suah lo.\nU Shadau Zau Hpang ih fanu Ma Bauk Ja cu June 11 sunah Aung Myin Tha cawlh hahdamnak hmun ih a fehlam ah ralkap pawlin an rak kai ih pukmah 505 in thubuai an orhter. A pai thih thuhla khal a thei hrih lo.


The Person Of The Bible - Chinland Today Media\nSeptember 1, 2010 1:03 am·0 comments\nBible Ih Milai (The Person Of The Bible)\nCa Thianghlim nan siar ih nan zir; … Ca Thianghlim sungah kumkhua nunnak ka hmu ding, tiah nan ruah ruangah a si. Hih Ca Thlianghlim cu a zate in keimah ih thu a simtu a si. – Johan 5:39\n– Saam. 135-136\n– 1 Korin. 12\nKawhhran hruaitu pawl thuzirnak an neih rerolai ah Pastor hminthangzet a simi Earl Palmer cu kum zabu a hrek sungih Pathian Thu a zirhnak le thuthangttha a simphuannak pawl pianhmang a neihtertu hmuhtonnak pakhat ih thu a vun ruat ttha saal.\nCumi cu Bible tlawngta a silai ah a Bible zirhnak a ngaitu pawl thazaang a pek hngai ttheumi ttongkam a si: “Ka theih suakmi cu Bible ca siar dingin mi pakhat ka forh thei ahcun rei lote ah maw, nehhnu deuh ah maw Bible cu an upat dingih Bible in Jesuh Khrih a khihhmuh hngai ding. Jesuh Khrih an upat tikah zumnak thawn an hlat aw nawn lo,” tiah a ti.\nJesuh in Amah dodaltu pawl hnenah, “Ca Thianghlim nan siar ih nan zir; cuti ih nan zirnak cu hih Ca Thianghlim sungah kumkhua nunnak kan hmu ding, tiah nan ruah ruangah a si. Hih Ca Thianghlim cu a zate in Keimai’ thu a simtu a si. Sikhalsehla nunnak ngah dingah Ka hnenah nan ra duh cuang lo,” a ti hngai (Johan 5:39-40).\nBible siar tikah a ttulmi cu thinlung sangka ong in theih duhnak taktak thluak thawn zirzoi ding hi a si. Bible ih a khihhmuhmi le a langter duhmi taktak cu Jesuh a si kha kan theih ngah tikah Amah zum dingin thu kan tthencat a ttul.\nJesuh Khrih hrangah thinlung sangka a ong ih A sungah kumkhua nunnak a neitu hmuahhmuah hrangah lungawinak tumpi a um. – David McCasland\nPathian Ttongkam Bible cu thazaang tlungtertu ruah vek a si,\nThlaici le rawlkung pawl ti a toih;\nSangka a ong awmi thinlung ah nunnak thar a run keng,\nKan ttulsammi zate in pek. – Sper\nNganmi Ttongkam in a nungmi Ttongkam Jesuh hnenah in hruai.


A Nupi Nitinten Tak A Kholh Lo Ruangah A Ṭhen Tum >>> – Meifar\nA Nupi Nitinten Tak A Kholh Lo Ruangah A Ṭhen Tum >>>\nNupa hi ṭhenaw thei ringring an si ruangah pakhat le pakhat pehtlaih awknak ah fimkhur a ṭul zet. Uttar Pradesh ih um innsang pabik in a nupi cu nitinten tak a kholh lo ruangah a ṭhen tum, curuangah a nupi in Nunau Humhimtu Pawlkom hnenah bomnak ava dil.\nA nupi in ṭhenawk a duh lo ih a pasal thawn innsang nuam zet din a duh thu pawl a sim. Nunau cu Kwarsi khuami a si ih a pasal cu Chandaus khuami a si. An neihawknak hi kum 2 a rei zo ih fate kumkhat mi an nei.\nNunau Pawlkom Women Protection Cell in, “A pasal in nitinten tak a kholh lo ruangah a ṭhen tum, ca ara thehlut ruangah kan buaipi rero lai, an nupa nun khal kan runsuak tum. Nunau in ṭhenawk a duh lo ih a pasal thawn innsang dintlang a duh thu pawl a rel.\nA pasal cun ṭhenaw dingin in bawm uh, nitenten tak a kholh dah lo tin in ngen ve. Nitinten tak a kholh lo ruangah ṭongkam an el’aw ringring, a pasal khal kan theitawkin kan lem. Nan buainak hi a tenau tuk ih tuahṭhah theih a si, nan ṭhenawk asilen nan fate in a tuar ding kan ti, cun an ṭhenawk ding hi rem kan ti lo ruangah umtlang dingin kan forhfial ih kan tlungter sal” an ti.\nA Tumtahmi Hi A Mak In A Rapthlak, Kum 30 A Kim Hlanah A Tumtahmi Hi Tuah Hlawhtling A Tum\nMizoram, Nghalimlui Khua Ih Thilthleng Hi A Rapthlak Zet


AN PAISA A KAANG NAN BANK PAWL IN THLENG SAK SAL – Ethuthang\nAN PAISA A KAANG NAN BANK PAWL IN THLENG SAK SAL\nFebruary 5, 2018 Iris Hnem Myanmar/Asia\nChina:::Sichuan province, Longjie khua ih um lothlo mi Huang 81 le a nupi ih inn cu a kaang ih harsazet ih hnaṭuan in an khawl ṭhami paisa 30,000 yuan (US$4,750) pawl khal meisa ah a kaang tel.\nAn paisa kaang belcawng cu bank pawl in, in thlengduh pangah ti`n thleng an tum nan an khua bank pathum pawl cun an rak duhlo. Nan, vanṭhatnak ah Bank of Chengdu pawl cun an rak cohlang ih over time ṭuan in nazi 8 sung an zohfel hnu ah paisa fai in 22,850 an pek sal.\nPeople Bank of China daanbu sungtavek asile paisa kaang nan ṭhenthum ih ṭhenkhat him mi le ziangzet ca asi timi number a lang cun bank ah thlengtheih sal a si ruang ah vanṭhatak in paisa pawl cu an ngahsal.\nA kaangmi paisa\nZiangruangah cu zetzet Paisa Inn ah an ret\nChina khuate ih um lothlo tamsawn cun an khua ih bank pawl an zumlo ruangah paisa inn ih ret an tamsawn. A san cu bank pawl in an information hi an zuarbet ding an phang. Fa pakhat lawng nei siang mi ram an si vekin fate dang an nei thup ih an kaingah le paisa an kuanter ih an bank ta paisa an lak sak ṭheu.\n← “KA SANSUNG IH THLAṬHIH ṬIHNUNGBIK KA TONG ZAAN” MODEL MAY PAN CHE\nDAQIAN AMUSEMENT PARK SUNG IH AN HMAN LAI MI CET SIAT (+video) →\nU Win Myint tlunah Beiseinak nei – Dr. Run Bik\nApril 7, 2018 Author Comments Off on U Win Myint tlunah Beiseinak nei – Dr. Run Bik\nṬONGKAM MAWILO HMANGIN PALIK ZUNG PHONE TU TLANGVAL 3 KAI\nMarch 6, 2018 Iris Hnem Comments Off on ṬONGKAM MAWILO HMANGIN PALIK ZUNG PHONE TU TLANGVAL 3 KAI\nTHUPHAN PUH RUANGAH THIN NA IN AWK AW THAT\nJanuary 19, 2018 Admin 1 Comments Off on THUPHAN PUH RUANGAH THIN NA IN AWK AW THAT


Hmaikhuh bun fial ruangah Bus driver an Thawi That - Falam Online Media\nHmaikhuh bun fial ruangah Bus driver an Thawi That\nJuly 11, 2020 July 11, 2020 admin\t0 Comments covid - 19\nFrench, Bayonne khua ih bus driver Philippe monguillot (kum 59) cu bus passenger pawl ih thawinak ruangah siizung ah a um ih, a nat celh loin tlawngkaai ni 5 ah a thi.\nCovid – 19 karhzai lonak dingih cozahpi daan suahmi thlun dingin bus passenger pawl a fial hai mi cu mipahnih in an el ruangah buainak a suak ih kut thlakawknak tiang a thleng mi a si.\nAn thawi na tuk ruangah an buainak hmun ih emergency service pawl an thleng ah bus driver cu nikhua theilo in a rak um zo.\nAlu an thawinak a besia deuh ruangah a thluak a thi ih nikhua thei loin a um. Ruahsanding a um nawnlo tin doctor pawl in a sungkhat pawl an sim hnu ah sianglo cing ten a nunnak an liamter a si.\nNupi le fa 3 nei zo a siih a fanu in “kan neih mi hmuahhmuah a cemraal ṭheh. Mithli tlak ding khal a tang nawn lo” a ti.\nMithi tu` rualpi pakhat cun, “miṭha zet a siih, hnaṭuan a teimak fawn. Khawtlang harhdamnak hrang ruatin hmaikhuh bun dingih fial ruangah le ticket check tum men ruangih hivek thil a thleng hi cu a dik theilo a si. Cozah lam khalin bus driver safety hrang a ngaihtuahṭul a si” tiin a sim.\nHih buainak ruangah French, Bayonne khawsung bus mawngtu pawl in bus mawng duh loin duhphorhnak an nei. Kut thlaktu pawl daan vekih adikmi thuṭhen saknak nei dingin le bus driver pawl ih safety hrang a ṭuldan vekih tawlrelnak nei dingin cozah hnenah duh an phorh.\nBus driver Philippe monguillot kutthlaktu 2 cu mithattum case, an thawi lai hmutu minung 2 cu kham thei na cing mi kham duhlo case, mi pakhat cu an sual a si timi thei cingin pheh saktum case tiin minung 5 an kaai a si.\n← Pu Trump le Madonna karlak ih Thuthup\nHpakant ah Leimin Lala – +Video →\nDelhi mipi in Thla 1 sung LockDown neisal duh, Cozah in nei tumlo


Thailand Ih Hnaṭuan Kawlram Mi 1,180 In Covid-19 An Ngah, Inn Luah Man, Ei Le In Ah Buainak An Tong – Meifar\nThailand, Tak Province ih factory hnaṭuan Kawlram mi 1,180 in Covid-19 an kai thu theih a si. Thailand cozah in an hnaṭuannak factory sungah quarantine in a khum top ih zianghman a ngaihsak lo ruangah an buai zet.\nJune 28 ah Thailand cozah in “Myanmar mi hnaṭuantu pawl hnenah alakin siivai kan pe lo ding” tin arak phuang zo. Thailand ih Myanmar pawlkom hotu Ma Thuzar in “Thailand ramsung ih um Kawlram mi damlo pawlin bawmtu an nei lo, anmai sumpai in siivai an lei a ṭul. Siizung le siikhan feh len an hrangah a awl lo” a ti.\nAn inn luah man le ei le in lam khalah harsatnak an tong thu theih a si, an hnaṭuannak company lam khalin zianghman an ngaihsak lo. Zangnadamnak tivek an pek lo ruangah ṭhenkhat hnaṭuantu pawlin an hnaṭuannak company cu taza an cuai.\nThailand-Myanmar ramri Mae Sot khua ah curfew thu an phuang ih ramdang mi hnaṭuan pawl hrangah zan nazi 8:00 ihsin zinglam nazi 4:00 tiang vahsuah an siang lo. Thailand mi pawl hrangah zan nazi 11:00 ihsin zinglam nazi 4:00 tiang an curfew.\nThailand khawpi Bangkok, Nonthaburi, Phang Nga, Samut Prakan le Samut Songkhram ih hnaṭuan Kawlram mi pawl khalin Covid-19 an kai celcel ti a si. Thailand ramah Covid-19 nat kai thar 9,300 zat an um ih zarhte sun lawngah mithi 91 an um.\nA Hnipuan Hruh Ruangah Vanzam To An Siang Lo


Pathian In Lei le Van A Semsuah lo : Hawking - Chinland Today Media\nSeptember 3, 2010 3:00 am·8 comments\nLei le Van Tuahtu cu Pathian a si...\nPathian in lei le van a tuah tiih Bible ih zumnak cu Britist Scientist Hawking cun Pathian ih tuahmi a silo tiin a cabu thar ah a suah.\nZingzoinak sangvivo ih a hawlnak ihsin Pathian in lei le van (universe) hi a tuah timi thurin cun canvo a nei nawn lo.\n1988 ih a cabu suahmi A Brief History of Time timi ramtin ih zuar tambik le thabik ahcun Hawking hin Big Bang hi leilung ih hipnak nuam tete ih a ra um mi umsun a si tin a ngan. ‘Ziang ruangah tile leilung ih hipnak thurin ah lei le van cu zianghman lo ihsin a mahten a tuah aw/sem suah aw thei a si tin a um a ti. Tumtah umlo ih a mahte ih rak um mi a si. Curuangah minung khal kan um, ih lei le van khal a um’ tin The Grand Design The Times thuthang ca ih suahmi ahcun a ngan. Lei le Van tuahtu Pathian a si tiih cati ih ngan hi pom pi a tul bik cuanglo a si ti khal cun a thu nganmi ahcun a ngan bet.\n1992 ih a hmuhsuah mi kan umnak leilung pi heltu arsi lampi a hmuhmi ihsin Isaac Newton ih a zumnak lei le van hlolak pi hi thilbuai hnok lak ihsin a mahten a rak semsuah lo timi cu elnak ah a hmang.\non September 3, 2010 at 5:00 am\nkan nih krihfa mi pawlcun kan baibal hi kanpom tlang pi.\nHimi cangan tu khal hi krihfa asi in kathei.\nCun tui a rawnngan mi khal hi pompi atul bik cuanglo.\nKan baibal ngantu khal mi nung, Tu ca ngan tu khal mi nung ansi ih asinan tu ca ngan tu tui adamlai mi asi ruang ah le document a phun phun a fiah nak ding a neih ruang ah pom pi anuam sawn ding ti ah karuat!\nSilas Ren says:\non September 3, 2010 at 1:44 pm\nStephen Hawking hi Scientist a si lo. Philosopher a si. Amah hi ruh-cang nem nat besi tuk a neih ruangah a din hman ding thei lo. A tawng khal a tawng thei lo ih cet thawn ca nganih tawng cop mi a si. Curuangah Science Area thu anih ih theih thei ci a si lo. Science ih subject cu, “Thil cang zo mi tah le cek (Making experiment and measurement the things that had happened)” a si. Cucu anih in a tuah thei lo. Philosophy ih area cu, “Thu suhnak tuah (Asking question)” a si ih, thu hmuahhmuah hi philosophy in sannak famkim a pe thei fawn lo.\nStephen Hawking ih ruah dan a zum pang tumtu hrangah ruah a tul bik mi cu, Sersiamnak thu hi philosophical area si lo in Science area a si ruangah anih, lai tawngin “hmun thu le suan bel” kan timi a din hman ding thei lo le tawng thei lo pa ih sim mi ah zum tlak evidence a um lo. Ziangahtile, tahnak dik lo in thil tah thawn a bangaw. Vawk sa kan tah tikah cuai lung kan hmang pidan (ruler) hman a theih lo. A san lam tahnak ah cuai lung khal hman a theih fawn lo.\nPhilosopher cun a to hmun in thu a ruat dingih, scienctist cun thil cang zo mi a cek in a tah sal ding. Sersiamnak thu hi Science in evidence hawl tikah zum tlak evidence hmuh a si ringring! Cuticun Bible ih dik zia an pawmpi ringring!\nSilas Ren (Pastor & Lecturer)\non September 3, 2010 at 1:46 pm\nMaking experiment and measurement of things that had happened!\nSersiam thu hi thil cang zo mi a si ruangah science in tah le cek a tul tengteng.\non September 11, 2010 at 8:50 am\nKan lai mi hi kan thang so hmang ka ti ih ,zing kan cang theu si maw?\nkan Bible lo bak khui hmun khal ah Zum ding tlak ngai ngai a um maw si?\nkan Bible ih sim mi hi a hman bik ring ring tin ka ruat.\nKan hnih christ fa kan ruah dan cun cu cu thil sual law law a si ding .\nsem suah tu um lawn thil a ra um thei lo . mi nun hrang ah inn a rak um lo ih\ninn kan rak sem suah ih inn a ra um bang in sem suah lo seh la a mah ten a ra um\nding cu a za ah pakhat te hman kan zum lo law law . Kan bible ca thiang hlim in\nLei tlun fim nak leh thim nak in Pathin thu thup an thei ban lo a ti . Pathin ni a nai tuk\nruang ah a si cu BIBLe sun ih a ngan mi a ram kiim cuah co tlang . a si len U leh\nNau tla thu Pakhat lo suh duh ka nei ih in sim thei pei maw / Nu nau zuar aw ti\nvek lei hi sual cu a si ko nan a tuah tu pawl hell kan tla kei maw. Pathin in a ngai\ndam kei maw / sevenday pawl tla hi thu hlo lak an si . ziang ah ti len an hnih cun\nvok sa i len Pathin ih thu kham pah bal a an ruat aw ih a i tu cun . a si len kan hni\nhnih zum tu pawl tla vok sa i pawl hi hell kan tla tluh ding ti nak a si kei cu .\non September 16, 2010 at 1:43 pm\ncccthangte0 ih a ngan mi hi thu hlo lak men a si zo saw na si .\nthu phan men in group mail na run thlak ngam sak bei .\nKan lai mi ti mual phauh na tum maw si .\non September 17, 2010 at 4:16 pm\n” Rev. Sumner R. Vinton and wife of Rangoon, Burma, are receiving congratulation on the birth of a daughter, Ruth Lotise, Nov 24, 1901. While absent from his house, Rev. A. E Carson of our station at Haka, Burma had $140 stolen, with some paper, no trace of which had appeared at last accounts.”\nHi ca hi a san in letsak thei nan um maw? Rev. A.E. Carson hin $ 140 a ru maw, Rev. A.E. Carson ih $ 140 mi dang nih an ruk sak? (American Baptist Mission Magazine)\nkan biak mi kan Pathian a hmin thang that in um hram seh……………….\nHawking ih ruah nak leh hmuh nak a ngan mi cu kan nih lai mi leh khrihfa a ti awk mi zo kip in a thu cu kan zum lo lawlaw ti seh lah kan sar ve ten in kan thin lung sung ah maw a hrek in cu kan kaa ro ri in aw suak in a thu zum lo thu kan suah pi nasa ding ka zum,kei tla ka si ve……..nan midang lam deuh pawl tla an um ih an nih cu zg tin c thlang ti mang bang in an um ko ding…..zg ah ti le mi menmen an c ruang ah c…kan bible sung ah kan pathian a mah ro ri in kei cu thutak leh nun nak ka si,a thawk nak leh a cem nak tla ka c tin fiang ten a sim hlei ah ka tong kam khat te cu lei lung pi siat bal hman seh lah a fang kim tho2 ding a ti….mi rhreak in hi nah ah jesuh a um,khi nah ah jusuh a um,kei mah cu jesuh ka c tin an lo ti tik ah va zum hlah uh tin thu in cah ta mi kha kan mang ring 2 ding a tul sawn in ka zum..\ncccthangteo na comment mi te cu a tha nasa nan….pa khat te ka lo sim ding Thu Kam 10 hi na hlun maw hlun lo c,le mi lai a c mi leh krihfa ka c a ti mi hmuah2 teh an hlun maw hlun lo si???? thu tha ten ruat hu lawng ah inn sak leh aw lo le na sak teh hlan ah na peisa a daih lo pang ding…..sevenday pawl tla an mah leh zum nak daan in pa thian an biak sunday pawl thla an c ve,kan biak mi kan pa thian le pakhat c fawn….zg vek biak nak tla va si hman seh lah va soi sel lo le tha bik ding zg ah ti Kan biak mi kan pathian nih thu in ten leh tik ah fiang ten kan thei leh ding………


Christian Ih A Lut Ruangah A Nupi In A Rawlei Dingah Zinghnam Tur A Ret – Meifar\nChristian Ih A Lut Ruangah A Nupi In A Rawlei Dingah Zinghnam Tur A Ret\nApril 13, 2022 admin Leitlun 0\nAfrica, Uganda pacang kum 56 mi Hiire Sadiki cu Islam zirhtu a si. A damlo besia ih siizung ah an tuamhlawm, cutin a damlo laiah pastor in ava vehvai ṭheu ih Pathian thu a sim thei hnuah rundamnak a co ih Christian ah a lut.\nSiizung ihsin a suah hnuah a nupi in Jesuh hmin ih thla a cam lai a thei ih a mangbang tuk, Islam puaipi Ramadan khalah zianghman a tuah lo ruangah a nupi in a sutfiah.\nHiire Sadiki in, “Ka thlacamdan thuhla ruangah thu in sut ih Jesuh ka zum zo tin ka simfiang” a ti. Curuangah a nupi in a rawlei dingah zinghnam tur arak ret ih a ei ngah, a pum naa ih a luak ciamco hnuah siizung ah an tlanpi.\nPastor in a va vehvai ih a nupi cu aum lo, a phone ih a nupi in ‘Islam sakhua a phatsan ruangah thi tlak a si. A kiangah ka um paih nawn lo’ arak ti. A nupi in a fate pathum kum 16, 10 le kum 6 mi hruai in khua dangah a tlan.\nHiire Sadiki cu a thi lo ih siizung ah an tuamhalwm rero lai. An khua ah Christian an tam sawn, asinan an khua kiangkap ahcun sakhua dang pawl an um tam ih Christian cu an hmuhsuam thei zet, Islam sakhua ihsin Christian ih lut cu an hmuhsuam cuang.\nFranklin Graham In, “Ukraine Ram Ah Ka Fehsal Dingih Easter Sunday Sun Ah Pathian Thuthangṭha Ka Phuang Ding” A Ti\nNunau Thawnginn Sungah Tuai Arak Um, Thawngtla Nunau 2 Nau A Raih


CCCP In Kan Lo Hmuak - Chinland Today Media\nCCCP In Kan Lo Hmuak\nNovember 20, 2012 12:17 pm·0 comments\nLeitlun hmun tinih Chin mi le fate, Philippines ih tlawngkai duhtu hrangah Chin Christian Community, Philippines [CCCP]ihsin lungawi sopar ten kan lo hmuak a si.\nHi pawlkawm hi Pathian lamhruainak thawngin kum 7 te tla a kim thei thlang. Philippines ih um Chin mi le fate siatni țhatni ah siseh, lungrualtei hmunkhat te ih pawlkawm awk theinak ding hrangih rak dinsuahmi a si.\nCCCP ih hmuahnak ca a ngan duhsannak:\nPhilippines ih tlawngkai hi hrekkhat hrangah thlen pekah zum hnakin sumpai cem a tam țheu ruangah, thlen pekah sumpai ah harsatnak tampi a um țheu. Taksa zawng khalin tha a nau duhzet. Cui caanah hi pawlkawm hi rak pehtlaih tengteng aw. Na tuarnak lo tuarpi dingin le na lungawinak lo lungawipi dingin hi pawlkawm hi a tiar cia ringring.\nTlawng thuhla khalah siseh, a hnuai lamih tarlangmi țuanvo neitupawl hnenah ziangtik lai can khalah na rak sut hlam thei. Ziang tlawng a țha ih ziangzat tluk hrawng a cem? Visa thuhla teh ziangtin? Thlakhat cuzat hrawng sumlut ka neih thei ding ruangah ziangmi tlawng ka kai thei pei..tvk. Ziangkim cipciar (detail) in na rak sut hlam thei.\n2012-2013 kumkhat sung hruaitu dingih hrilthlinmi hruaitu thar pawl:\nPresident : Stephen Vum Cung Nung\nEmail : svcnung@gmail.comPhone : 09064960152\nVice President : Tai Sut Thang @ Suta\nEmail : ngtsut30@gmail.comPhone : 0916549747\nSecretary : Micah Bawi Ceu\nEmail : bawiceu77@gmail.comPhone : 09155853351\nAssist: Secretary : Lian Om\nEmail : salailianom@gmail.comPhone : 09278457067\nTreasure : Nu Deborah Zung Rem\nEmail : deborahz.rem@gmai.comPhone : 09152525651\nAssist Treasure : Mai Kim Boih\nEmail : kimboihte@gmail.comPhone : 09266631709)\nAdvisor : Rev. Amos Thang\nEmail : amosthang@gmail.comPhone : 09275113032)\nAdvisor : Ting Hlei Thang\nEmail : jrmting77@gmail.comPhone : 09155969136)\nChin Ramkulh, Kanpetlet Peng Ah Zumtupawl Hmuhsuamnak\nMai Dawt Hlei Hniang A Par An Khiak Ding


Australia cozah in Myanmar rammi le ralkaptlan pawl hrang humvennak Visa a pe rero zo - Falam Online Media\nAustralia cozah in Myanmar rammi le ralkaptlan pawl hrang humvennak Visa a pe rero zo\nMarch 18, 2022 March 18, 2022 admin\t0 Comments\nPulhnatpi boruak ah siseh, mihring painvo thawn pehparmi bawmnak le Fimzirnak thawn pehparin kan rampi bawmnak pe rero zotu Australia cozah in Kawl ram a buai hnu Thla 14 sungah Myanmar rammi humvennak hrang Visa a pe rero zo tiah theih a si.\nThuthang ṭhenkhat cun tubai hrawngin ralkaptlan CDM luttu pawl visa pek thok vekin an tarlang nan The Sydney Morning Herald cun “kan dung kum February 1 le tukum January 31 lakah Myanmar rammi humvennak hrang mipum 513 pawl hnen ah onshore visa pek an si” tiah a tarlang.\nOnshore humanitarian visa lole onshore protection visa timi cu mi ram um thei nak Visa thi zo nan ram, phunhnam, biaknak lole ramkhelnak tivek thubuai ruangah mai ram ah a tlung ngam lotu pawl an pek mi ‘humvennak visa’ a si ….\nAustralian government tells Myanmar nationals they won’t be forced to return https://t.co/qi5xNhBdOd\n— Guardian Australia (@GuardianAus) April 14, 2021\nZovek pawl Visa an pek ti cu tarlang a si lo ih Australia cozah in tukum January thla ihsin beunak a pe mi Myanmar ralkap CDM lut tu mipahnih thawn hmaton thureltlangnak an nei thu le an tlannak Myanamr-Thailand ramri ih an him lo zia … tivek an rel mi pawl cu SMH in a tarlang.\nAustralia Department of Home Affairs khalin “a cangmi thil umtu dan siseh, bulpak in maw, cupawl kha pawl ti`n mibur in maw, ziangtin hmalaknak kan nei timi par ah zianghman thuhla kan suah lo ding” tiah thu an suah.\nCuhleiah visa cu ralkap CDM lut tapiang an pe lo ih an mah Australia cozah in pom thei cin an nei hleiah a diltu background le dinhmun pawl ah a ṭhumaw tiah theih a si.\nAustralia issues protection visas to Myanmar military defectors | @ChrisBarrett_ https://t.co/dBjOXsvAxY\n— The Sydney Morning Herald (@smh) March 18, 2022\nAustralia cozah in Myanmar ralkap CDM luttu Visa a pe thu cu Australia hrang NUG palai Dr Tun-Aung Shwe khalin a nemhnget ih “Thailand ihsin Australia ram ah a feh mi ralkaptlan pahnih ka thei mi an um” a ti.\n“NUG cozah in Myanmar ralkap CDM tuahtu cohlang dingin Australia, New Zealand le US cozah in biakter.”\n“International community le leitlunhuap cozah pawl in CDM tuahtu ralkap in cohlang sak a si le Ralhraang cozah a kekkuai zamrang thei ding” tiah a ti.\nAtu Australia ram thlengzotu le Visa ngahzotu ralkaptlan (CDM lut tu) pawl cu NUG thawn hnaṭuan tlang, CDM tuah dingin ralkap hrang sangka ong ringringtu People’s Embrace theihpinak thawn Australia cozah in Visa a pe mi a si tiah theih a si.\n← Russia-Ukraine thubuai ah Leitlun mipi Bum let thluh tum\nTlangpar hriamkai pawl hnen ah Siah khong theinak Thuneihnak an pe →\nMinung 50 luan phurtu Indonesia Vanzam A Hlo\nUFC fighter Irwin Rivera in a nau le itthat lai Naam thawn a dawt ciamco\nJanuary 8, 2021 Ni Hnem Sung 0


India ram ah Covid 19 Vaccine an hmang thok +Siidawt hmaisabik hi zo a si? | Falam Online Media\nIndia ram ah Covid 19 Vaccine an hmang thok +Siidawt hmaisabik hi zo a si?\nMipum 1.3 billion tlanlennak India rampi ah January 16 in Covid 19 dokhamsii vaccine an dawt thawk thlang.\nJanuary thla thok lam ih hmansiannak ngah zomi Covidshield le Covaxin cu hmaisabik ni ah siidawtnak center 3000 hrawng ah mipum 100 kiangkap fingfing an dawt a si.\nTuṭum ah mipum 300 million hrawng dawt thei an tum ih hmasabik ah doctor, nurses le harhdamnak lam hnaṭuan telin mipi hrang ih hnaṭuantu mipum 30 million lenglo an dawt hmaisa tum. Cuhnu ah upa kum 50 luan le damlonak dang nei cia mipum 270 million lenglo an dawt pehzom ding.\nIndia ramhuap vaccine dawt hmaisabik cu Delhi ih um siizung hminthang All India Institute of Medical Sciences (AIIMS) ih Siizung thianfaitu Manish Kumar a si ih, amah cun “Covid 19 vaccine dawt hmaisabik lam ih ka tel thei cu kan lungawi tuk rori. Cozahpi par khal ah ka lungawi ih Siizung ṭuanvonei pawl hnen khalah lungawi thu ka sim duh a si” a ti.\nIndia ram ih tlangzarh thokmi vaccine cu Oxford-AstraZeneca tuah, Serum Institute of India ih suah sawng mi Covidshield le Bharat Biotech tuah mi Covaxin pawl an si.\nCovid vaccine an suah lohli theimi thu thawn pehpar in leitlunhuap mithiam pawl cun a him ngai pei maw tiah thusutnak an nei nan, Covid vaccine dawt thok dingih tlangautu Prime Minister Modi cun “a him lawlaw. Kiangkap ih rinhmang an simmi kha zum ding a si lo. Rinhlehnak zianghman umlo ten dawt cio uh si” a ti.\nTudinhmun ah India ram ah Covid 19 mina 10.5 million an um zo ih, cumi ah damsal 10.2 million le mithi 152K an um a si.\n← Falam ah Inn hmun thar 1000 luan phorhsuak sal tum\nHakha-Thantlang ziinpi ah Suamawknak rapthlak a suak →\nNi 42 sung Ruahpi Ceen in Lei a min ruangah Minung 14 thi


Thihnak tlak Natnak - Chinland Today Media\nAugust 14, 2009 8:59 am·0 comments\nSikhalsehla kanmah ih sual ruangah hriamhma a pu.\nThil ttha lo kan tuah ruangah vuaknak a tong.\nHremnak a tuarmi cu kan damnak a si.\nVuak a tuarnak cu kan rundamnak a si. –Isaiah 53:5\n– Saam 89-90\n– Rom 14\n2003 kum ah SARS timi natnak cu Vietnam ram a ah a suak ih leitlun ram dangdang ah a karhzai tikah minung 800 tluk an thi. SARS natnak ah pangang a um ti a thok ah an rak thei lo ruangah a si.\nCuhnak ih a ttihnung sawnmi natnak cu kan leilung ah sualnak thlahthlam hi a si. Sualnak cu uk a harzet, ziangahtile mi tampi in sualnak hi thihnak thlentertu a si ti an thei lo. Sualnak thawn pehpar in Bible ih zirhmi khal an el.\nJoshua bung 7 sungah Akhan ih thuanthu raapthlak kan hmu. Pathian in a sualnak ruangah a parih a tuahsiat zia kan hmu. Pathian thupek a el ih Jericho khua ihsin thilri pawl laak in a thlam sungah a thup (c. 21). Amah le a innsaang zate’n an nunnak an liam (c. 25).\nLungawi dingmi cu Pathian in kan parah cuti’n in tuah siang lomi hi a si. Cuti’n in tuah hnik bang sehla leitlun ah zokhal kan taang lo ding. Kanmah rundamnak hrangah thinglamtah parih Jesuh kuattu a si ruangah thihnak thlentertu sualnak hi kan thlahthlam lo pei.\nSARS vekin, a pakhatnak ah sualnak hi a sinak vekin kan theih a ttul. Lungawi te’n kumkhua nunnak laksawng cu cohlang aw. Cuhnu ah Pathian lungawiter lotu leilung pumsa duhnak pawl kha that aw (Kolose 3:5). Cumi cu thihnak thlentertu natnak kan do ding daan a si.\nSual ngaidamnak hrangah,\nKhrih ih runnak laksawng na cohlang zo maw?\nNa sualnak hrangah a thi ih a tho saal zo,\nAmah zumtu hmuahhmuah sual ngaidamnak a pek (Rom 10:9).\nSualnak cu Khrih lawng ih damter theimi lungnatnak a si.


Thalai 2 Kap That, Mipi Buai Phang: Kawlram Ralkap - Chinland Today Media\nThalai 2 Kap That, Mipi Buai Phang: Kawlram Ralkap\nSeptember 11, 2010 3:51 pm·0 comments\nRalkap pawl thawi thu elawknak ruangih ralkap ih an kah that mi thalai mi 2 ruangah mipi pawl thinso in buainak an suah ter ding ti an phang ruangah an buainak cu mipi le ralkap buainak a silo tiih phuang dingin acozah thuthang phuangtu pawl cu an sim.\nAcozah duhlo ruangih mipi buaiding an phan tuk ruangah New Light thuthang ca cun, hi thalai pahnih Soe Paing Zaw, 19 le Aung Thu Hein, 23 an thah mi cu zuri buai hnawk ruangih thi vekin an tar lang. Kan dungkar zarhte zan ah an pahnih in Bago ah an kap that ih an ruang hi tlawngkai nihnih ni ah an ur. An ruang an urnak ah mipi thinheng sosanglo dingin nasa zet ih kilhim hna tuan a si.\nAn tomi Taxi le ralkap zungsang upa zuri pahnih mawtaw bike an taihawk nak ih thil cangmi a si. Hi ralkap zungsang upa pahnih hin zu an ri ih cutiih Taxi to adang mi panga pawl thawi an buai laiah a rualpa tucu rak tlan in midang ralkap pa li pawl cu ko in Boga Tlangleng hmun lam an feh ih cutin an rak kir sal lamah pakhat ih meithal kawm cu kahcia zo in a um ti in hmufiang tu pawl cun an sim.\nThura U Shwe Mann in Kalaymyo ah Mipi Tonnak Nei\nKan Ram In Letpadawng Sandahpiah Hruaitu 8 Thlahsal\nNLD Party Mangtha